Efežanima 4 CRO - Efesofoɔ 4 ASCB\nBaakoyɛ Wɔ Kristo Mu\n1Me a meyɛ odeduani ma Awurade no hyɛ mo sɛ montena ase mma ɛmfata ɔfrɛ a wɔafrɛ mo no. 2Mommrɛ mo ho ase koraa na monnwo; monto mo bo ase, na mone obiara ntena wɔ ɔdɔ mu. 3Mommɔ mmɔden sɛ monam asomdwoeɛ ahoma so bɛma Honhom baakoyɛ no atena mo mu. 4Nipadua baako ne Honhom baako na ɛwɔ hɔ, sɛdeɛ wɔfrɛɛ mo kɔɔ anidasoɔ baako, 5Awurade baako, gyidie baako ne asubɔ baako mu no. 6Yɛwɔ Onyankopɔn a ɔyɛ yɛn nyinaa Agya a ɔdi yɛn nyinaa so. Ɔnam yɛn nyinaa mu, na ɔte yɛn nyinaa mu nso.\n7Yɛn mu biara wɔ adom bi sɛdeɛ Kristo akyɛ ama yɛn. 8Yei enti na Atwerɛsɛm no ka sɛ,\n“Ɛberɛ a ɔforo kɔɔ ɔsoro no,\nɔfaa nneduafoɔ kaa ne ho;\nna ɔmaa nnipa akyɛdeɛ.”\n9Afei sɛ “ɔkɔɔ ɔsoro” no nkyerɛaseɛ ne sɛn? Aseɛ kyerɛ sɛ, deɛ ɛdi ɛkan no, ɔkɔɔ fam, asase ase pɛɛ. 10Enti deɛ ɔkɔɔ fam no ara na ɔkɔɔ ɔsoro a ɛboro ewiem nyinaa so, sɛdeɛ ɔbɛhyɛ abɔdeɛ nyinaa ma. 11Ɔno na ɔmaa ebinom yɛɛ asomafoɔ, afoforɔ yɛɛ adiyifoɔ, afoforɔ yɛɛ asɛmpakafoɔ, na afoforɔ nso yɛɛ asɔfoɔ ne akyerɛkyerɛfoɔ. 12Ɔyɛɛ yei de siesiee Onyankopɔn nkurɔfoɔ nyinaa maa ɔsom nnwuma, sɛdeɛ Kristo onipadua no nyini bɛkɔso 13kɔsi sɛ yɛn nyinaa bɛnya gyidie baako ne Onyankopɔn Ba no ho nimdeɛ baako, na yɛawie nyini wɔ Kristo mayɛ mu.\n14Yɛrenyɛ mmɔfra bio, wɔn a asorɔkye bɔ wɔn kɔ deɛ ɛpɛ, na nkyerɛkyerɛ mframa biara de wɔn di akɔneaba na nnipa bradɛtofoɔ ne anifirefoɔ daadaa wɔn. 15Mmom, sɛ yɛtena ase nokorɛ ne ɔdɔ honhom mu a, yɛbɛnyini wɔ Kristo a ɔyɛ asafo no Ti mu. 16Ne mu na honam akwaa ahodoɔ no sosɔ wɔn ho wɔn ho mu. Ne mu na obiara yɛ nʼadwuma na onipadua no nyini ahoɔden so wɔ ɔdɔ mu.\nHann Mma Asetena\n17Mede Awurade din bɔ mo kɔkɔ sɛ, monntena ase bio sɛ amanamanmufoɔ a wɔnni adwene pa bi, 18na esum aduru wɔn nteaseɛ. Wɔnnim hwee na wɔyɛ asoɔden. Wɔnnim Onyankopɔn mu asetena na wɔnni atenka ma deɛ ɛtene. 19Wɔn ani nwu hwee. Wɔagyaa wɔn ho ama bɔne na wɔyɛ afideɛ ahodoɔ nyinaa bi a wɔnnu wɔn ho.\n20Ɛnyɛ saa na mosua faa Kristo ho. 21Ɛyɛ nokorɛ sɛ motee ne nka, na wɔkyerɛkyerɛɛ mo sɛdeɛ nokorɛ a ɛwɔ Yesu mu no teɛ. 22Enti, montwe mo ho mfiri mo suban dada no a akɔnnɔ bɔne ama aporɔ no ho. 23Momma Honhom no nyɛ mo akoma ne mo adwene foforɔ, 24na montena ase wɔ suban foforɔ a wɔbɔɔ no Onyankopɔn sɛso wɔ teneneeyɛ ne kronkronyɛ mu.\n25Monnni atorɔ nkyerɛ mo ho mo ho. Obiara nni nokorɛ nkyerɛ ne nua, ɛfiri sɛ, yɛn nyinaa yɛ nnipa baako wɔ Kristo onipadua mu. 26Sɛ wo bo fu a, nyɛ bɔne mma awia nkɔtɔ wʼabufuo so. 27Mma ɔbonsam kwan. 28Ɛsɛ sɛ obi a ɔbɔ korɔno no gyae korɔnobɔ. Obiara nyɛ adwuma na moatumi aboa afoforɔ.\n29Mma kasa bɔne mfiri wʼanomu, na mmom, ka kasa pa na aboa afoforɔ sɛdeɛ ɛhia wɔn na wɔn a wɔtie anya ho mfasoɔ. 30Monnhyɛ Onyankopɔn Honhom Kronkron a wɔnam so asɔ mo ano ama ɔgyeɛ da no werɛ. 31Monyi yeadie, bobɔne ne abufuo, ahohoahoa ne nsekuro ne bɔnepɛ nyinaa mfiri mo mu. 32Monyɛ ayamyɛ mma mo ho mo ho. Mo yam nhyehye mo mma mo ho mo ho, na momfa mo mfomsoɔ nkyekyɛkyekyɛ mo ho mo ho sɛdeɛ Onyankopɔn nam Kristo so de mo bɔne kyɛɛ mo no.\nASCB : Efesofoɔ 4


2 Pedro 3 NVI - 2 Petro 3 ASCB\nAwurade Mmaeɛ A Ɔbɛba Bio\n1Adɔfonom, yei ne krataa a ɛtɔ so mmienu a matwerɛ abrɛ mo. Metwerɛɛ sɛ mede rebɛkae mo, de akanyane mo adwene. 2Mepɛ sɛ mokae nsɛm a adiyifoɔ kronkron no kaa mmerɛ bi a atwam no ne mmara a ɛfiri Awurade ne Agyenkwa a wɔde faa mo asomafoɔ so maa mo no.\n3Deɛ ɛdi ɛkan no, ɛsɛ sɛ mote aseɛ sɛ nna a ɛdi akyire no mu no, nnipa bi bɛba a wɔn ara wɔn honam akɔnnɔ na ɛbɛdi wɔn so. Wɔbɛdi mo ho fɛ 4aka sɛ, “Ɔhyɛɛ mo bɔ sɛ ɔbɛba. Wanka? Na ɔwɔ he? Yɛn agyanom awuwu dada, nanso biribiara te sɛ deɛ ɛte firi adebɔ mfitiaseɛ!” 5Wɔhyɛ da ma wɔn werɛ firi nokorɛ no sɛ, ɛfiri tete no, Onyankopɔn kasaeɛ na wɔbɔɔ ɔsoro ne asase. Wɔbɔɔ asase firi nsuo mu na wɔde nsuo na ɛyɛeɛ. 6Akyire no wɔde nsuyire bɛsɛee no. 7Nanso, Onyankopɔn ahyɛ sɛ ɔsoro ne asase ntena hɔ nkɔsi Atemmuo da. Afei wɔbɛsɔ emu ogya na wɔbɛsɛe nnebɔneyɛfoɔ.\n8Nanso, anuanom, mommma mo werɛ mfiri adeɛ baako sɛ Awurade ani so deɛ, nsonsonoeɛ nni da koro ne mfeɛ apem ntam. Ne fam deɛ, ne mmienu nyinaa yɛ pɛ. 9Awurade ntwentwɛn ne nan ase wɔ ne bɔ a wahyɛ ho sɛdeɛ ebinom dwene no. Mmom, ɔwɔ mo ho boasetɔ ɛfiri sɛ, ɔmpɛ sɛ wɔbɛsɛe obiara, na mmom, ɔpɛ sɛ obiara sakra firi ne bɔne ho.\n10Na Awurade da no bɛba sɛ owifoɔ. Ɛda no, ɔsoro bɛbobom na ayera na ewiem nneɛma bɛhye na asɛe na asase ne so nneɛma nyinaa nso bɛda adi.\n11Sɛ saa ɛkwan yi so na wɔbɛfa asɛe adeɛ nyinaa a, na ɛdeɛn bra na ɛsɛ sɛ wobɔ? Ɛsɛ sɛ mo bra yɛ kronkron na mode mo ho ma Onyankopɔn. 12Monhwɛ saa da no kwan na monyɛ mo nneɛma pɛpɛɛpɛ; saa da a Onyankopɔn bɛto ɔsoro mu ogya na ewiem nneɛma anane na ayera wɔ ogyaframa mu no. 13Nanso, yɛtwɛn deɛ Onyankopɔn ahyɛ yɛn ho bɔ no, ɔsoro foforɔ ne asase foforɔ a ɛhɔ na tenenee bɛtena.\n14Enti, anuanom, mogu so retwɛn da no yi, mommɔ mmɔden sɛ mobɛyɛ kronn a mfomsoɔ biara nni mo ho wɔ Onyankopɔn anim na mo ne no atena wɔ asomdwoeɛ mu. 15Monkae nhunu sɛ Awurade wɔ boasetɔ ɛfiri sɛ ɔpɛ sɛ obiara nya nkwagyeɛ. Ɛno na yɛn nua Paulo nam nyansa a Onyankopɔn de maa no no so twerɛɛ mo no. 16Saa ɛkwan korɔ no ara so na ɔfa twerɛɛ ne nkrataa no na saa nsɛm yi ara so nso na ɔgyina twerɛeɛ. Nsɛm bi a ɛyɛ den wɔ ne nkrataa no mu no, wɔn a wɔnnim na wɔnnyɛ den no ntumi nkyerɛ aseɛ yie. Saa ara na wɔyɛ Atwerɛsɛm a aka no de ɔsɛeɛ ba wɔn so.\n17Nanso anuanom, mo deɛ monim yei dada. Monwɛn na wɔn a wɔnni mmara so annaadaa mo amfiri beaeɛ pa. 18Monyini wɔ yɛn Awurade ne Agyenkwa Yesu Kristo adom ne nimdeɛ mu.\nƆno na animuonyam nka no seesei ne daa. Amen.\nASCB : 2 Petro 3


הבשורה על-פי מתי 16 HHH - Mateo 16 AKCB\nFarisifo Ne Sadukifo Pɛ Nsɛnkyerɛnne\n1Da koro bi, Farisifo ne Sadukifo baa Yesu nkyɛn bɛsɔɔ no hwɛɛ wɔ frɛ a ɔfrɛ ne ho sɛ Onyankopɔn Ba no ho. Wɔka kyerɛɛ no se ɔnyɛ nsɛnkyerɛnne bi a efi ɔsoro nkyerɛ wɔn.\n2Yesu buaa wɔn se, “Munim wim nsakrae ho nkyerɛase. Sɛ owia rekɔtɔ, na wim yɛ kɔkɔɔ a, moka se ɔkyena wim bɛtew. 3Sɛ edu anɔpa na wim yɛ kɔɔ a, moka se wim rentew da mu no nyinaa. Nanso muntumi nkyerɛ mmere mu nsɛnkyerɛnne no ase. 4Saa ɔman nnebɔneyɛfo a wonnye hwee nni yi hwehwɛ sɛ wobehu ɔsoro nsɛnkyerɛnne bi, nanso wɔrenhu nsɛnkyerɛnne foforo biara ka anwonwade a woyi kyerɛɛ Yona no ho.” Yesu kaa saa wiee no, ogyaw wɔn hɔ kɔe.\nFarisifo Ne Sadukifo Mmɔkaw\n5Asuafo no twa kɔɔ asuogya nohɔ no, wɔkae se anka ɛsɛ sɛ wɔfa aduan. 6Yesu ka kyerɛɛ wɔn se, “Monhwɛ mo ho so yiye wɔ Farisifo ne Sadukifo nyaatwom a ɛte sɛ mmɔkaw no ho.”\n7Asuafo no susuw sɛ gyama wonkura aduan biara no nti na Yesu kaa saa.\n8Yesu huu nea wodwinnwen no, ɔka kyerɛɛ wɔn se, “Mo a mo gyidi sua! Adɛn na ɛhaw mo sɛ moamfa aduan? 9Enti ebesi nnɛ monte ase ana? Mo werɛ afi brodo anum a mibubuu mu maa nnipa mpem anum no ne ase mporoporowa kɛntɛn a ɛkae no? 10Mo werɛ asan afi brodo ason a mede maa nnipa mpem anan ne nea ɛkae no? 11Adɛn nti na modwene sɛ aduan ho asɛm na mereka akyerɛ mo? Meresan aka bio sɛ, ‘Monhwɛ mo ho yiye wɔ Farisifo ne Sadukifo mmɔkaw ho.’ ” 12Afei asuafo no tee nea ɔkae no ase sɛ, Farisifo ne Sadukifo mmɔkaw ho asɛm a ɔreka akyerɛ no yɛ Farisifo ne Sadukifo nkyerɛkyerɛ bɔne bi no ho asɛm na ɔreka.\n13Bere a Yesu baa Kaesarea Filipi fam no, obisaa nʼasuafo no se “Nnipa ka se Onipa Ba no ne hena?”\n14Wobuaa no se, “Ebinom se wone Yohane Osuboni. Ebinom nso se Elia. Afoforo nso se wone Yeremia anaa adiyifo no mu baako.”\n15Afei Yesu bisaa wɔn se “Na mo nso, muse mene hena?”\n16Simon Petro buaa no se, “Wone Kristo no, Onyankopɔn Teasefo no Ba no!”\n17Yesu ka kyerɛɛ no se, “Nhyira ne wo, Yona ba Simon. Efisɛ ɛnyɛ onipa na oyii eyi kyerɛɛ wo, na mmom ɛyɛ mʼAgya a ɔwɔ ɔsoro no. 18Wone Petro, Ɔbotan, na ɔbotan yi so na mede mʼasafo besi, na tumi a ɛwɔ ɔbonsam gya mu no rentumi mmubu no da. 19Mede Ɔsoro Ahenni no safe bɛma wo, na ɔpon biara a wobɛto mu wɔ asase so no, wɔbɛto mu wɔ ɔsoro; na ɔpon biara a wubebue wɔ asase so no, wobebue wɔ ɔsoro!” 20Afei Yesu bɔɔ nʼasuafo no ano se wɔnnka nkyerɛ obiara sɛ ɔno ne Agyenkwa no.\nYesu Hyɛ Ne Wu Ne Ne Wusɔre Ho Nkɔm\n21Efi saa bere no, Yesu fii ase kyerɛkyerɛɛ ɔkɔ a ɔbɛkɔ Yerusalem, ne amane a obehu wɔ Yudafo mpanyin, asɔfo mpanyin ne kyerɛwfo ne akyerɛkyerɛfo no nsam na wɔakum no, na nnansa so no wanyan no mu pefee kyerɛɛ nʼasuafo no.\n22Petro frɛɛ Yesu kɔɔ nkyɛn na ɔkaa nʼanim se, “Adɛn nti na woka asɛm a ɛte saa! Onyame mpa ngu! Nea woreka yi remma wo so da!”\n23Yesu dan ne ho kaa Petro anim se, “Ɔbonsam, fi me so! Woyɛ hintidua kɛse ma me. Wudwen nnipa adwene na ɛnyɛ Onyankopɔn de.”\n24Yesu ka kyerɛɛ nʼasuafo no se, “Sɛ obi pɛ sɛ odi mʼakyi a, ɔmpa ne ho akyi, na ɔmma nʼasennua so, na onni mʼakyi. 25Na obiara a ɔpɛ sɛ ogye ne kra nkwa no, ebefi ne nsa, na obiara a me nti, ne kra befi ne nsa no, ne nsa bɛsan aka. 26Na sɛ onipa nya wiase yi mu nneɛma nyinaa na ɔhwere ne kra a, mfaso bɛn na obenya? Dɛn na onipa betumi de asi ne kra anan mu? 27Na me, Onipa Ba no, mɛba wɔ mʼagya anuonyam mu a mʼabɔfo ka me ho na mabebu obiara nneyɛe ho atɛn.\n28“Nokware mise mo sɛ: Mo mu bi renwu kosi sɛ mubehu Onipa Ba no sɛ ɔreba nʼahenni mu.”\nAKCB : Mateo 16


Sɛ Wo Ba Tew Atua a, Mpa Abaw\nƆwɛn-Aban—Nea Adesua Nsɛm Wom | January 15, 2007\nKENKAN WƆ Albanian Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Russian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Tswana Turkish Twi Ukrainian Vietnamese\nKRISTONI bea bi a yɛbɛfrɛ no Joy, bɔɔ mmɔden sɛ ɔbɛtete ne babarima ma wadɔ Yehowa Nyankopɔn. Nanso bere a ne ba no reyɛ adi mfe 20 no, ɔtew atua na ofii fie. Joy ka sɛ, “Asɛm nyɛɛ me yaw saa da. Metee nka sɛ wadi me huammɔ, midii awerɛhow, na meyɛɛ basaa. M’adwene sɛee koraa.”\nEbia wo nso woabɔ mmɔden sɛ wobɛtete wo mma ma wɔadɔ Onyankopɔn na wɔasom no, nanso akyiri yi wɔn mu baako anaa nea ɛboro saa dan wɔn akyi kyerɛɛ Onyankopɔn. Wobɛyɛ dɛn atumi agyina awerɛhosɛm a ɛte saa ano? Dɛn na ɛbɛboa wo na woampa abaw wɔ Yehowa som mu?\nBere a Yehowa Mma Tew Atua\nAde a edi kan a ɛsɛ sɛ wuhu ne sɛ Yehowa nim sɛnea wote nka nyinaa. Yɛkenkan wɔ Yesaia 49:15 sɛ: “So ɔbea werɛ befi ne ba akokoaa, na ne yam renhyehye no ne yafumma ho? Sɛ eyinom werɛ befi po a, me de, me werɛ remfi wo.” Nokwarem no, Yehowa te nka wɔ nneɛma ho te sɛ agyanom ne ɛnanom ara. Ɛnde, hwɛ sɛnea ɛbɛyɛ sɛ n’ani gyei bere a na abɔfo a ɔbɔɔ wɔn no nyinaa reyi no ayɛ na wɔresom no no. Bere a Yehowa ‘fi ahum mu’ buaa tete agya Hiob no, ɔkaa mmere pa a ɔne ne honhom abɔde a wɔyɛ biako no nyae ho asɛm sɛ: “Ɛhe na wowɔ, bere a mehyɛɛ asase ase no? . . . Bere a adekyee nsoromma boom too ahurusi dwom, na Onyankopɔn mma nyinaa bɔɔ ose no?”—Hiob 38:1, 4, 7.\nBere bi akyi no, nokware Nyankopɔn abɔfo a wɔyɛ pɛ no mu baako tew atua tiaa no na ɔbɛyɛɛ Satan, a ɛkyerɛ “Ɔsɔretiafo.” Afei nso onipa a odi kan a Yehowa bɔɔ no Adam, ne ne yere a ɔyɛ pɛ, Hawa, nso tew atua. (Genesis 3:1-6; Adiyisɛm 12:9) Akyiri yi, abɔfo afoforo ‘gyaw wɔn ankasa trabea a ɛsɛ no,’ na wɔtew atua tiaa Onyankopɔn.—Yuda 6.\nKyerɛwnsɛm no nka sɛnea Yehowa tee nka bere a ne mma a wɔyɛ pɛ no binom tew atua no nkyerɛ yɛn. Nanso Bible ka no pefee sɛ: “[Yehowa, NW] hui sɛ nnipa bɔne dɔɔso pii asase so, na wɔn komam adwene nyinaa yɛ bɔne nko daa nyinaa. Na [Yehowa, NW] nuu ne ho sɛ ɔyɛɛ onipa wɔ asase so, na ɛyɛɛ no yaw ne komam.” (Genesis 6:5, 6) Bere a Yehowa nkurɔfo a wɔapaw wɔn, Israel, tew atua no, ɛno nso maa ne ‘werɛ howee’ na ɛyɛɛ no yaw.—Dwom 78:40, 41.\nAkyinnye biara nni ho sɛ Yehowa te nka ma awofo a wɔn mma atuatewfo ma wodi yaw no. Ɔde afotu ne nkuranhyɛsɛm a ɛbɛboa awofo a wɔte saa no ma wɔagyina wɔn tebea ano no ama wɔ n’Asɛm Bible mu. Onyankopɔn tu wɔn fo sɛ wɔntow wɔn dadwen ngu no so, wɔmmrɛ wɔn ho ase, na wɔne Satan Ɔbonsam nni asi. Ma yɛnhwɛ sɛnea afotu yi a wode bedi dwuma no betumi aboa wo ma woagyina pintinn bere a wo ba atew atua no.\nFa Wo Dadwen To Yehowa So\nYehowa nim sɛ sɛ awofo hu sɛ wɔn mma reyɛ ade a ebepira wɔn anaasɛ afoforo reyɛ wɔn ade a ɛde wɔn nkwa bɛto asiane mu a, ɛhaw wɔn paa. Ɔsomafo Petro ma yehu ɔkwan biako a yebetumi afa so agyina eyi ne ɔhaw afoforo ano. Ɔkyerɛwee sɛ: “Montow mo dadwen nyinaa ngu [Yehowa] so, efisɛ ɔdwene mo ho.” (1 Petro 5:7) Adɛn nti na awerɛhyem nsɛm yi fa awofo a wɔn ba atew atua no ho titiriw?\nBere a wo ba nnyinii no, womaa w’ani kuu no ho bɔɔ ne ho ban fii asiane ahorow ho, na ɛbɛyɛ sɛ otiee akwankyerɛ a wufi ɔdɔ mu de maa no no. Nanso bere a onyinii no, ebia womaa no nneɛma hokwan kakra, nanso ɔpɛ a wowɔ sɛ wobɛbɔ ne ho ban no so antew. Nokwarem no, ɛbɛyɛ sɛ ɔpɛ a wowɔ sɛ wobɛbɔ ne ho ban no yɛɛ kɛse mpo.\nƐno nti, sɛ wo ba tew atua na ɔne Onyankopɔn ntam sɛe, ohu amane wɔ nkate fam, anaa honam fam a, anhwɛ a wubebu wo ho fɔ. Joy a yɛadi kan aka ne ho asɛm no tee nka saa ara. Ɔka sɛ: “Ná mete nka da biara sɛ manyɛ m’adwuma yiye, na mekɔɔ so kaakae nsɛm a atwam.” Wɔ mmere a ɛte saa mu titiriw no na Yehowa pɛ sɛ ‘wotow wo dadwen nyinaa gu no so.’ Sɛ woyɛ saa a, ɔbɛboa wo. Odwontofo no kae sɛ: “Dan w’adesoa to [Yehowa, NW] so, na obeso wo mu, ɔremma ɔtreneeni ntwiw n’anan mu da.” (Dwom 55:22) Joy nyaa awerɛkyekye a ɛte saa. Ɔkyerɛkyerɛ mu sɛ: “Mekaa me koma mu nsɛm nyinaa kyerɛɛ Yehowa. Memaa ohuu sɛnea mete nka nyinaa, na ɛmaa me ho tɔɔ me paa.”\nSɛ́ ɔwofo a wonyɛ pɛ no, ebia bere a woretete wo ba no wudii mfomso. Nanso dɛn nti na ɛsɛ sɛ wode w’adwene si ɛno so? Ɛda adi sɛ Yehowa nyɛ saa, efisɛ odwontofo no too dwom sɛ: “Yah, sɛ wudi amumɔyɛde akyi a, [Yehowa, NW] hena na anka obegyina?” (Dwom 130:3) Sɛ wotetee wo ba no yiye mpo a, ebetumi aba sɛ anka ɔbɛtew atua. Enti ka sɛnea wote nka kyerɛ Yehowa wɔ mpaebɔ mu, na ɔbɛboa wo ma woagyina ano. Nanso sɛ w’ankasa betumi agyina pintinn asom Yehowa na Satan annya wo a, ɛnde na ɛsɛ sɛ woyere wo ho.\nPetro kyerɛwee sɛ: “Mommrɛ mo ho ase nhyɛ Nyankopɔn nsa a tumi wom no ase na wɔama mo so bere a ɛsɛ mu.” (1 Petro 5:6) Dɛn nti na sɛ wo ba tew atua a, ehia sɛ wobrɛ wo ho ase? Afobu ne yaw nka a wobɛte wɔ wo ba a ɔyɛ otuatewfo ho akyi no, ebetumi ahyɛ wo aniwu nso kakra. Ebia ɛbɛhaw wo sɛ wo ba no nneyɛe asɛe din pa a w’abusua no wɔ no, titiriw sɛ wotuu no fii Kristofo asafo no mu a. Aniwu ne animguase betumi ama Kristofo nhyiam a wobɛkɔ no ayɛ wo den.\nSɛ wuhyia tebea a ɛte saa a, ehia sɛ woyɛ w’ade nyansam. Mmebusɛm 18:1 bɔ kɔkɔ sɛ: “Nea watew ne ho no hwehwɛ anoyi daa, na ade biara ho yɛ no ahi.” W’awerɛhow nyinaa akyi no, sɛ wokɔ Kristofo nhyiam daa a, wubetumi anya nkuranhyɛ ne akwankyerɛ pa. Joy ka sɛ, “mfiase no na mempɛ sɛ mehu obiara. Nanso mekaee sɛ ɔsom a mede ma Onyankopɔn no ho hia. Afei nso, sɛ metraa fie a anka mɛdwennwen me haw no ho dodo. Nhyiam ahorow no boaa me ma mede m’adwene sii Onyankopɔn som so. Ɛyɛ me dɛ paa sɛ mantew me ho amma mmoa a minya fii me nuanom adɔfo hɔ no ammɔ me.”—Hebrifo 10:24, 25.\nKae nso sɛ, obiara a ɔwɔ abusua no mu no “bɛsoa n’ankasa adesoa” sɛ Kristoni. (Galatifo 6:5) Yehowa hwɛ kwan sɛ awofo bɛdɔ wɔn mma na wɔateɛ wɔn so. Ɔhwɛ kwan nso sɛ mmofra betie wɔn awofo na wɔadi wɔn ni. Sɛ awofo yɛ nea wobetumi biara sɛ wɔde “Yehowa nteɛso ne nyansakyerɛ” bɛtete wɔn mma a, awofo no ankasa benya din pa wɔ Onyankopɔn anim. (Efesofo 6:1-4) Sɛ abofra tew atua tia nteɛso a awofo fi ɔdɔ mu de ma a, ɔno ara na obegye dimmɔne. Mmebusɛm 20:11 ka sɛ: “Abofra po, wɔde ne nneyɛe na ehu no, sɛ n’adeyɛ bɛyɛ yiye na ateɛ.” Akyinnye biara nni ho sɛ Satan atuatew no ansɛe din pa a Yehowa wɔ wɔ wɔn a wonim atuatew no ho asɛm no anim.\nWo ne Ɔbonsam Nni Asi\nPetro bɔ kɔkɔ sɛ: “Mo ani nna hɔ, monwɛn. Mo tamfo Bonsam nenam te sɛ gyata a ɔbobom apɛ obi amene no.” (1 Petro 5:8) Ɔbonsam yɛ n’ade te sɛ gyata, na ɔtaa de n’ani si mmofra ne wɔn a wonni suahu pii so. Tete no, na agyata a wɔnenam Israel no tumi kyere nyɛmmoa. Sɛ oguammaa bi tew ne ho fi nguankuw no ho a, gyata bɛkyere no ntɛm ara. Oguammere betumi de ne nkwa ato asiane mu abɔ ne ba no ho ban. Nanso oguan a wanyin mpo rentumi nnyina gyata anim. Enti, ná ehia sɛ nguanhwɛfo a wɔwɔ akokoduru bɔ nguankuw no ho ban.—1 Samuel 17:34, 35.\nNea ɛbɛyɛ a Yehowa bɛbɔ ne nguan ho ban afi “gyata a ɔbobom” ho no, wayɛ nhyehyɛe wɔ ne som mu sɛ ahwɛfo nhwɛ nguankuw no so wɔ “oguanhwɛfo panyin,” Yesu Kristo ase. (1 Petro 5:4) Petro de afotu a edi so yi ma mmarima a wɔte saa a wɔapaw wɔn no: “Monhwɛ Nyankopɔn nguankuw a wɔhyɛ mo nsa no so, ɛnyɛ ɔhyɛ so, na mmom mumfi mo pɛ mu; ɛnyɛ adifudepɛ nso nti, na mmom anigye so.” (1 Petro 5:1, 2) Sɛ́ awofo no, sɛ moboa nguanhwɛfo yi a, wobetumi aboa abofra bi ma wasiesie ɔne Onyankopɔn ntam.\nSɛ ɛba sɛ ɛsɛ sɛ Kristofo ahwɛfo de afotu ma wo ba a watew atua a, anhwɛ a worempɛ sɛ wɔde nteɛso no bɛma no. Nanso ɛbɛyɛ mfomso kɛse sɛ wobɛyɛ saa. Petro ka sɛ: ‘Wo ne Ɔbonsam nni asi,’ na ɛnyɛ Kristofo ahwɛfo no.—1 Petro 5:9.\nBere a Wɔde Nteɛso a Emu Yɛ Den Ma\nSɛ wo ba no yɛ Kristoni a wabɔ asu na sɛ wannu ne ho a, ebia wɔbɛma no nteɛso a emu yɛ den paa—wobetu no afi asafo no mu. Afei baabi a wo ne no bɛbɔ akodu no begyina ne mfe ne tebea afoforo so.\nSɛ abofra no nnyinii na sɛ ɔne wo na ɛte a, akyinnye biara nni ho sɛ wobɛkɔ so ahwɛ no. Obehia ntetee pa ne nteɛso nso, na ɛyɛ w’asɛyɛde sɛ wode ma no. (Mmebusɛm 1:8-18; 6:20-22; 29:17) Ebia wo ne no bɛyɛ Bible adesua, na wo ne no asusuw nsɛm ho. Wubetumi atwe n’adwene asi kyerɛw nsɛm ne nhoma ahorow a “akoa nokwafo ne ɔbadwemma” no ayɛ so. (Mateo 24:45) Wubetumi nso ne abofra no akɔ Kristofo nhyiam na wo ne no atra faako. Nea enti a woyɛ eyi nyinaa ne sɛ ebia obetie Kyerɛwnsɛm mu afotu no.\nNanso ɛsono sɛnea wo ne wo ba a wanyin a wɔatu no afi asafo no mu a ɔne wo nte no bedi nsɛm. Ɔsomafo Paulo tuu Kristofo a na wɔwɔ tete Korinto no fo sɛ: “Mo ne obi a wɔfrɛ no onua a ɔyɛ oguamammɔfo anaa odifudepɛfo anaa ɔbosonsonni anaa obi a ɔsopa afoforo anaa ɔsabofo anaa ɔpoobɔfo mmmɔ, na mo ne saa nipa no nnnidi mpo.” (1 Korintofo 5:11) Ɛwom sɛ ebia wo ne nea wɔatu no no bedi nkitaho bi bere a moreyɛ biribi a ɛfa abusua no ho de, nanso sɛ́ ɔwofo a woyɛ Kristoni no, ɛsɛ sɛ wohwɛ yiye na wo ne no ammɔ sɛnea ɛnsɛ.\nSɛ Kristofo ahwɛfo de nteɛso ma abofra a wadi mfomso a, ɛbɛyɛ nea nyansa nnim sɛ wobɛpo anaa wobɛkasa atia nteɛso a egyina Bible so a wɔde ama no no. Sɛ wugyina wo ba otuatewfo no akyi a, ɛremmɔ ne ho ban biara mfi Ɔbonsam ho. Nokwarem no, sɛ woyɛ saa a, na woresɛe wo ne Onyankopɔn ntam abusuabɔ. Nanso sɛ wugyina ahwɛfo no akyi a, ɛbɛma ‘woagyina pintinn wɔ gyidi’ no mu, na woatumi aboa wo ba no yiye.—1 Petro 5:9.\nSɛ ɛba sɛ wo ba tew atua a, kae sɛ ɛnyɛ wo nko na eyi ato wo. Biribi a ɛte saa ato Kristofo afoforo a wɔyɛ awofo nso. Ɛmfa ho sɔhwɛ ahorow a yehyia no, Yehowa betumi aboa yɛn.—Dwom 68:19.\nFa wo ho to Yehowa so wɔ mpaebɔ mu. Wo ne Kristofo asafo no mmɔ bere nyinaa. Wo ne ahwɛfo a wɔapaw wɔn no nyɛ biako bere a wɔde nteɛso ma no. Sɛ woyɛ saa a, wubetumi agyina pintinn. Nhwɛso pa a wobɛyɛ no betumi aboa wo ba no ma watie Yehowa asɛm asan aba ne nkyɛn.—Malaki 3:6, 7.\nMa mpaebɔ ne Kristofo asafo no nhyɛ wo den\nShare Share Sɛ Wo Ba Tew Atua a, Mpa Abaw\nw07 1/15 kr. 17-20\nƆbarima ne Ɔbea Wɔbɔɔ Obiara sɛ Ɔmmoa Ne Yɔnko\nƆbarima ne Ɔbea—Obiara wɔ Asɛyɛde a Ɛfata\nYesaia Nhoma no Mu Nsɛntitiriw—II\nAde Titiriw a Wɔayɛ wɔ Afrika Kasa Bible Tintim Mu\nSamuel Maa Nokware Som Nyaa Nkɔso\nMa Afoforo Nhu Nea Bible Kyerɛkyerɛ Ankasa\nBoa Afoforo Ma Wonni Nea Bible Kyerɛkyerɛ So\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 15, 2007\nShare Share ƆWƐN-ABAN—NEA ADESUA NSƐM WOM January 15, 2007\nƆWƐN-ABAN—NEA ADESUA NSƐM WOM January 15, 2007


4 Na ɔsan fii ase kyerɛkyerɛe wɔ po no ano.+ Na nnipakuw kɛse bi betwaa ne ho hyiae, enti ɔkɔforoo ɔkorow tenaa mu wɔ po no so, na na nnipakuw no nyinaa wɔ po no ano.+ 2 Enti ofii ase de mfatoho+ kyerɛkyerɛɛ wɔn nneɛma bebree na ɔka kyerɛɛ wɔn wɔ ne nkyerɛkyerɛ+ mu sɛ: 3 “Muntie. Hwɛ! Ogufo bi fii adi sɛ ɔrekogu aba.+ 4 Na ɔregu aba no, ebi koguu kwankyɛn, na nnomaa bedii.+ 5 Na aba no bi guu baabi a abotan wɔ a dɔte pii nni, na esiane sɛ ankɔ dɔte mu pii nti ntɛm ara na efifii.+ 6 Nanso bere a owia puei no ekisae, na esiane ntini a enni nti ewui.+ 7 Na aba no bi koguu nsɔe mu, na nsɔe no nyinii na emiaa no, na ansow aba.+ 8 Na ebi koguu asase pa mu,+ na efifii na enyinii, na efii ase sow aba, ebi aduasa, ebi aduosia, ne ɔha.”+ 9 Ɛnna ɔka kaa ho sɛ: “Ma nea ɔwɔ aso a ɔde betie no ntie.”+ 10 Afei bere a ɛkaa ɔno nkutoo no, wɔn a wɔwɔ ne ho no ne dumien no fii ase bisabisaa no mfatoho no ho asɛm.+ 11 Na ɔka kyerɛɛ wɔn sɛ: “Mo na wɔde ama mo sɛ monte Onyankopɔn ahenni ho ahintasɛm kronkron+ no ase, na wɔn a wɔwɔ akyi no de, wɔde biribiara ma wɔn mfatoho mu,+ 12 ma enti wɔbɛhwɛ de, nanso wɔrenhu, na wɔbɛte de, nanso wɔrente ase, na wɔrensakra mma wɔmfa mfiri wɔn da.”+ 13 Bio nso, ɔka kyerɛɛ wɔn sɛ: “Munnim nea mfatoho yi kyerɛ, na ɛbɛyɛ dɛn na mobɛte mfatoho a aka no nyinaa ase? 14 “Ogufo no gu asɛm no.+ 15 Enti eyinom ne nea ekogu kwankyɛn, faako a wogu asɛm no, nanso wɔte ara pɛ a Satan beyi+ asɛm a wɔagu no fi wɔn mu.+ 16 Na eyinom nso ne nea woguu no abotan so no: wɔte asɛm no ara pɛ a wɔde anigye gye tom.+ 17 Nanso wonni ntini biara, na wɔtena hɔ kakra; afei asɛm no nti sɛ ahohia anaa ɔtaa ba ara pɛ a, ɛto wɔn hintidua.+ 18 Ebi nso woguu no nsɔe mu; eyinom ne wɔn a wɔate asɛm no,+ 19 nanso wiase yi mu dadwen+ ne ahonyade nnaadaa+ ne nneɛma a aka ho akɔnnɔ+ mia asɛm no, na ɛnsow aba.+ 20 Afei nea woguu no asase pa mu no ne wɔn a wotie asɛm no na wogye no fɛw so na wɔsow aba aduasa ne aduosia ne ɔha no.”+ 21 Na ɔtoaa so ka kyerɛɛ wɔn sɛ: “Kɛntɛn anaa mpa ase na wɔde kanea si anaa? Ɛnyɛ kaneadua so na wɔde si?+ 22 Na biribiara nni hɔ a ahintaw a wɔremmue so; biribiara nni hɔ a wɔde asie a ɛremma petee mu.+ 23 Obiara a ɔwɔ aso a ɔde betie no, ma ontie.”+ 24 Ɔka kyerɛɛ wɔn bio sɛ: “Monyɛ aso ntie asɛm yi yiye.+ Susukora a mode resusuw ama no, wɔde besusuw ama mo,+ na nokwarem no, wɔde bi bɛka ho ama mo.+ 25 Nea ɔwɔ no wɔbɛma no bi aka ho; na nea onni no de, nea ɔwɔ mpo wobegye afi ne nsam.”+ 26 Ɛnna ɔtoaa so kae sɛ: “Enti Onyankopɔn ahenni te sɛ bere a obi gu aba asase so,+ 27 na ɔda anadwo sɔre anɔpa, na aba no fifi na ɛyɛ tenten, a onnim ɔkwan a ɛfaa so yɛɛ saa.+ 28 Asase no ara de nkakrankakra sow aba; edi kan yi ahaban, afei ɛbɔ bɛtem, na aba ba bɛtem no ho. 29 Na sɛ enya sow aba a, ɔtwe so kantankrankyi, efisɛ na twabere adu.” 30 Na ɔtoaa so kae sɛ: “Dɛn ho na yɛde Onyankopɔn ahenni bɛtoto, anaa mfatoho bɛn na yɛde bɛkyerɛkyerɛ mu?+ 31 Ɛte sɛ sinapi aba a bere a woduae wɔ asase mu no, na ɛyɛ asase so aba nyinaa mu nea esua koraa+— 32 nanso sɛ wodua a, enyin bɛyɛ kɛse sen afifide afoforo nyinaa na eyiyi nkorata akɛse+ ma ewim nnomaa+ nya ne nwini ase tena.”+ 33 Enti ɔde mfatoho+ a ɛtete saa pii kaa asɛm no kyerɛɛ wɔn, sɛnea wobetumi ate ase. 34 Nokwarem no, wankasa ankyerɛ wɔn a mfatoho nka ho, na ɛka ɔne n’asuafo no nko a, ɔkyerɛkyerɛ biribiara mu.+ 35 Na onwini dwoe saa da no, ɔka kyerɛɛ wɔn sɛ: “Momma yentwa nkɔ asuogya.”+ 36 Enti bere a wogyaa nnipakuw no kwan wiei no, wɔde no kɔe saa ara wɔ ɔkorow no mu, na na akorow foforo nso ka ho.+ 37 Afei mframa dennen bi bɔe, na asorɔkye no bɔ baa ɔkorow no mu ma ɛkaa kakraa bi na anka nsu rebu afa ɔkorow no so.+ 38 Nanso na ɔwɔ ɔkorow no akyi ada sumii so. Enti wonyanee no bisaa no sɛ: “Ɔkyerɛkyerɛfo, enti yɛrebewuwu yi ɛmfa wo ho?”+ 39 Ɛnna onyanee, na ɔteɛteɛɛ mframa no ka kyerɛɛ po no sɛ: “Gyina! Yɛ dinn!”+ Na mframa no ano brɛɛ ase, na ɛyɛɛ dinn.+ 40 Enti ɔka kyerɛɛ wɔn sɛ: “Dɛn nti na ehu aka mo? Munni gyidi koraa anaa?” 41 Na ehu kɛse kaa wɔn na wɔkeka kyerɛɛ wɔn ho sɛ: “Hena koraa ni na mframa ne po mpo tie no yi?”+


Gog bɛtow ahyɛ Israel so (1-16)\nYehowa abufuw bɛba Gog so (17-23)\n‘Aman no behu sɛ mene Yehowa’ (23)\n38 Yehowa san ka kyerɛɛ me sɛ: 2 “Onipa ba, fa w’ani si Gog a ofi Magog asaase so no so,+ Mesek ne Tubal obirɛmpɔn kunini no,+ na hyɛ nkɔm tia no.+ 3 Ka sɛ, ‘Nea Awurade Tumfo Yehowa aka ni: “Mesek ne Tubal obirɛmpɔn kunini Gog, hwɛ, me ne wo wɔ asɛm. 4 Mɛma w’adwene asesa, na mede akɔtɔkoro ahyehyɛ w’afono mu+ de atwe wo ne w’asraafodɔm,+ apɔnkɔ ne ɛsotefo a wɔhyehyɛ ntaade fɛfɛ, w’asafodɔm a wokurakura akyɛm akɛse ne nketewa* ne asekan nyinaa. 5 Persia, Etiopia, ne Put+ a wɔn nyinaa wɔ akyɛm nketewa ne nnade kyɛw no ka wɔn ho; 6 Gomer ne n’asraafodɔm nyinaa, Togarma fi+ a wofi atifi fam akyirikyiri ne n’asraafodɔm nyinaa; aman pii nso ka wo ho.+ 7 “‘“Siesie wo ho na yɛ krado, wo ne wo dɔm nyinaa, wɔn a wɔaboaboa wɔn ano wɔ wo nkyɛn nyinaa, na wo na wubedi wɔn anim.* 8 “‘“Nna pii akyi no mɛba abɛhwɛ wo. Na mfe a edi akyiri mu no, wobɛtow ahyɛ wɔn a wɔagye wɔn afi sekan ano no asaase so, wɔne nnipa a wɔboaboaa wɔn ano fii aman pii so baa Israel mmepɔw so no; efi bere tenten na ayɛ amamfo. Asaase yi sofo na woyii wɔn fii aman so bae, na wɔn nyinaa te hɔ dwoodwoo.+ 9 Wobɛba wɔn so sɛ ahum, na wobɛkata asaase no so te sɛ omununkum; wo ne w’asraafodɔm nyinaa ne aman pii a wɔka wo ho.”’ 10 “Nea Awurade Tumfo Yehowa aka ni, ‘Saa da no, biribi bɛba wo komam na woadwen adwemmɔne. 11 Na wobɛka sɛ: “Mɛtow ahyɛ asaase a ɛho da hɔ no so.*+ Mɛba wɔn a wɔte hɔ dwoodwoo na biribiara nhaw wɔn no so. Wɔn nyinaa tete hɔ a wonni ɔfasu, na adaban ne apon mpo wonni bi.” 12 W’adwene ne sɛ wubenya nneɛma pii afom, na woatow ahyɛ amamfo a afei nnipa tete so no so,+ ne nnipa a wɔasan aboaboa wɔn ano afi amanaman mu+ a wɔanya ahode ne agyapade pii+ no so; nnipa a wɔte asaase mfinimfini no. 13 “‘Saba+ ne Dedan+ ne Tarsis aguadifo+ ne n’akofo* nyinaa bebisa wo sɛ: “Nneɛma pii a wubenya afom nti na worebɛtow ahyɛ wɔn so yi? Woaboaboa w’asafo ano, sɛnea ɛbɛyɛ a wobɛsoa dwetɛ ne sika kɔkɔɔ na woafa ahode ne agyapade, na wasesaw nneɛma pii akɔ?”’ 14 “Enti onipa ba, hyɛ nkɔm na ka kyerɛ Gog sɛ, ‘Nea Awurade Tumfo Yehowa aka ni: “Da a me man Israel bɛtena ase dwoodwoo no, worenhu anaa?+ 15 Wubefi wo tenabea a ɛwɔ atifi fam akyirikyiri aba,+ wo ne aman pii a wɔn nyinaa tete apɔnkɔ so, asafodɔm kɛse, asraafodɔm bebree.+ 16 Wobɛba me man Israel so te sɛ omununkum abɛkata asaase no so. Awiei nna no mu no, mede wo bɛba ma woatow ahyɛ m’asaase so,+ na sɛ menam wo so tew me din ho wɔ amanaman no anim a, wɔahu me, O Gog.”’+ 17 “Nea Awurade Tumfo Yehowa aka ni, ‘Ɛnyɛ wo na menam me nkoa adiyifo a wɔwɔ Israel so kaa wo ho asɛm tete no? Wɔhyɛɛ* nkɔm mfe pii sɛ mede wo bɛba ma woatow ahyɛ wɔn so.’ 18 “Awurade Tumfo Yehowa asɛm ni, ‘Saa da no, ɛda a Gog bɛtow ahyɛ Israel asaase so no, m’abufuw bɛdɛw.+ 19 M’anibere ne m’abufuw mu na mɛkasa; saa da no, asaasewosow kɛse bɛba Israel asaase so. 20 Me nti, ɛpo mu mpataa, wim nnomaa, wuram mmoa, mmoa a wɔwea fam nyinaa, ne asaase so nnipa nyinaa ho bɛpopo, na mmepɔw bedwiriw agu,+ na abotan akɛse apaapae na afasu nyinaa adwiriw agu fam.’ 21 “‘Mɛma sekan aba no so wɔ me mmepɔw nyinaa so. Na obiara bɛtwe sekan wɔ ne nua so,’+ Awurade Tumfo Yehowa asɛm ni. 22 ‘Na mede nsanyare a edi awu+ ne mogyahwiegu bɛtwe n’aso; na mɛma osu kɛse ne asukɔtweaa+ ne ogya+ ne sɔfe*+ atɔ agu ɔne n’asraafodɔm ne aman bebree a wɔka ne ho no so.+ 23 Na mɛhyɛ me ho anuonyam na matew me din ho, na mɛda me ho adi wɔ aman pii anim ma wɔahu sɛ mene Yehowa.’\n^ Nt., “wobɛyɛ wɔn hwɛfo.”\n^ Anaa “nkuraa-nkuraa a enni ɔfasu no so.”\n^ Anaa “n’agyatanini a wɔn ho yɛ den.”\n^ Anaa “Adiyifo no hyɛɛ.”


2 Me de, mekae wɔ me komam sɛ:+ “Bra na memfa anigye+ nsɔ wo nhwɛ, na hu adepa nso.”+ Hwɛ! ɛno nso yɛ ahuhude. 2 Misee ɔserew sɛ: “Abɔdansɛm bɛn ni?”+ Na misee ahurusidi+ sɛ: “Dɛn na worekyerɛ yi?” 3 Mede me koma hwehwɛɛ mu, de nsã gyee m’ani,+ nso mede nyansa kyerɛɛ me koma kwan,+ sɛ meso nkwaseasɛm mu akosi sɛ mehu adepa a ɛwɔ hɔ ma adesamma, nea wɔyɛ ɔsoro ase wɔn nkwa nna nyinaa mu.+ 4 Meyeyɛɛ nnwuma akɛse.+ Misisii adan,+ na meyeyɛɛ bobe nturo.+ 5 Meyeyɛɛ nturo ne mfikyifuw,+ na miduaa nnua a ɛsow aba nyinaa bi wom. 6 Meyeyɛɛ atare+ de guguu m’afuw mu nnua a ɛrenyin no so.+ 7 Minyaa nkoa ne mfenaa,+ ne nkoa mma wɔ me fie.+ Afei nso minyaa nyɛmmoa, anantwi ne nguan akuwakuw pii sen wɔn a wodii m’anim Yerusalem nyinaa.+ 8 Bio nso meboaboaa dwetɛ ne sika+ ne afei ahene ne ahemman ademude ano.+ Minyaa mmarima ne mmea nnwontofo+ ne nea ɛma nnipa mma ani gye,+ mmabaa bebree kwa.+ 9 Meyɛɛ kɛse, na minyaa ahode pii sen wɔn a wodii m’anim Yerusalem nyinaa.+ Me nyansa nso de, ammɔ me da.+ 10 Biribiara a m’aniwa hwehwɛe no, mamfa ankame no.+ Mamfa anigye biara ankame me koma, na m’ani gyei adwuma a mebrɛ yɛe nyinaa mu;+ eyi ne me kyɛfa wɔ adwuma a mebrɛ yɛe nyinaa mu.+ 11 Me de, mitwaa m’ani hwɛɛ adwuma a mede me nsa ayɛ nyinaa ne adwuma a mabrɛ ayɛ,+ na hwɛ! ne nyinaa yɛ ahuhude ne adehunu akyidi,+ na biribiara so nni mfaso owia ase.+ 12 Bio nso, mitwaa m’ani hwɛɛ nyansa+ ne adammɔ ne nkwaseasɛm;+ dɛn koraa na onipa a obedi ɔhene akyi aba no betumi ayɛ? Nea nnipa ayɛ dedaw no ara bi na ɔbɛyɛ. 13 Na me de, mihui sɛ mfaso wɔ nyansa so sen nkwaseasɛm,+ sɛnea mfaso wɔ hann so sen sum no.+ 14 Onyansafo de, n’aniwa wɔ ne tirim;+ na ɔkwasea de, esum mu ara na ɔnam.+ Nea me nso mabehu ne sɛ ewie wɔn nyinaa pɛ.+ 15 Me de, mekae wɔ me komam sɛ:+ “Sɛnea ewie ɔkwasea+ no, me nso saa ara na ebewie me.”+ Ɛnde mebɛyɛɛ onyansafo pii saa+ yɛɛ dɛn? Enti mekae wɔ me komam sɛ: “Eyi nso yɛ ahuhude.” 16 Onyansafo ne ɔkwasea nyinaa, wɔrenkae wɔn daa.+ Ɛrenni da bi, wɔrenkae obiara bio; na ɔkwan bɛn na onyansafo bɛfa so awu? Ɔne ɔkwasea nyinaa na ɛnam.+ 17 Asetena fonoo me,+ efisɛ m’ani so no, adwuma a wɔyɛ owia ase no yɛ ɔbrɛdwuma,+ na ade nyinaa yɛ ahuhude ne adehunu akyidi.+ 18 Na me de, metan adwuma a mebrɛ yɛe owia ase nyinaa,+ sɛ merebegyaw ama onipa a obedi m’akyi aba.+ 19 Na hena na onim sɛ ebia ɔbɛyɛ onyansafo anaa ɔkwasea?+ Nanso obedi m’ade a mebrɛ yɛe ne nea mede nyansa yɛe owia ase nyinaa so.+ Eyi nso yɛ ahuhude. 20 Na me de, medan me ho sɛ mɛma me koma adi awerɛhow+ wɔ adwuma a mebrɛ yɛe owia ase no nyinaa ho. 21 Efisɛ obi de nyansa ne nimdeɛ ne nsi brɛ yɛ adwuma,+ nanso onipa a wammrɛ ho na wɔde ne kyɛfa bɛma no.+ Eyi nso yɛ ahuhude ne ɔbrɛ hunu kɛse.+ 22 Na sɛ onipa brɛ ne ho yɛ adwuma na ne koma pere adwuma a ɔyɛ owia ase ho a, dɛn na onya?+ 23 Ɛyaw ne ahometew nko ara na ɛwɔ n’adwuma mu, ne nna nyinaa,+ na edu anadwo nso a, ne koma ntumi nna.+ Eyi nso yɛ ahuhude ara kwa. 24 Onipa wɔ hɔ yi, biribi pa bi nni hɔ mma no sɛ obedidi na wanom na wama ne kra ahu adepa, ne brɛ mu.+ Eyi nso mahu, na minim sɛ efi Onyankopɔn nsam.+ 25 Na hena na odidi+ nom yiye sen me?+ 26 Nea ɔyɛ onipa pa nokware Nyankopɔn anim+ no, ɔma no nyansa ne nimdeɛ ne anigye,+ na ɔdebɔneyɛfo de, adwuma a ɔde ama no ne sɛ ɔmmoaboa ano mfa mma onipa pa no.+ Eyi nso yɛ ahuhude ne adehunu akyidi.+


Bible Mu Nsɛm Efi Babilon Nnommumfa so Besi Yerusalem Afasu a Wɔsan Toe So - Yehowa Adansefo Intanɛt Dwumadibea\nBere a wɔwɔ nnommumfa mu wɔ Babilon no, wɔsɔɔ Israelfo gyidi hwɛe pii. Wɔtow Sadrak, Mesak ne Abednego guu fononoo a ogya redɛw mu mu, nanso Onyankopɔn gyee wɔn fii mu. Akyiri yi, bere a Mediafo ne Persiafo tuu Babilon gui no, wɔtow Daniel kyenee gyata amoa mu, na Onyankopɔn bɔɔ ɔno nso ho ban denam agyata no ano a omuamuae no so.\nAkyiri yi, Persia hene Kores gyaa Israelfo no. Wɔsan kɔɔ wɔn kurom mfe 70 akyi pɛpɛɛpɛ fi bere a wɔde wɔn kɔɔ Babilon sɛ nnommum no. Nneɛma a edi kan a wɔyɛe bere a wɔsan baa Yerusalem no mu biako ne sɛ wɔbɛsan asi Yehowa asɔrefi no. Nanso, ankyɛ na atamfo siw wɔn adwuma no ano. Enti wɔsan baa Yerusalem no akyi bɛyɛ mfe 22 na wowiee asɔredan no si.\nAfei, yɛte sɛnea Esra san tuu kwan baa Yerusalem sɛ obesiesie asɔrefi hɔ ho asɛm. Eyi yɛ bɛyɛ mfe 47 fi bere a wowiee asɔredan no si no akyi. Na, ɔkwan a Esra tui no akyi mfe 13 no, Nehemia boa ma wɔsan too Yerusalem afasu a na abubu no. Ɔfã a ɛto so ANUM no ka mfe 152 mu abakɔsɛm de bedu saa bere yi.


Atemmufo 4 | Intanɛt So Bible| Wiase Foforɔ Nkyerɛaseɛ\nKaananfo hene Yabin teetee Israelfo (1-3)\nOdiyifobea Debora ne Ɔtemmufo Barak (4-16)\nYael kum ɔsahene Sisera (17-24)\n4 Nanso bere a Ehud wui no, Israelfo no san yɛɛ bɔne wɔ Yehowa ani so bio.+ 2 Enti Yehowa tɔn wɔn maa Kaanan hene Yabin+ a na odi hene wɔ Hasor no. Ná ne sahene ne Sisera a na ɔte Haroset-Hagoyim*+ no. 3 Na Israelfo su frɛɛ Yehowa sɛ ɔmmoa wɔn,+ efisɛ na Yabin wɔ* ɔko nteaseɛnam 900 a sekan tuatua ho,*+ na ɔde Israelfo no faa ateetee mu*+ mfe 20. 4 Saa bere no, Lapidot yere Debora a ɔyɛ odiyifobea+ no na na obu atɛn* wɔ Israel. 5 Ná Debora taa tena n’abedua* ase wɔ Rama+ ne Betel+ ntam wɔ Efraim mmepɔw so, na na Israelfo no foro kɔ ne nkyɛn kotie atemmu. 6 Ɔsoma kɔɔ Kedes-Naftali+ kɔfrɛɛ Abinoam ba Barak+ bae, na ɔka kyerɛɛ no sɛ: “Israel Nyankopɔn Yehowa aka sɛ: ‘Kɔ, nantew kɔ* Tabor Bepɔw so. Worekɔ a, fa mmarima 10,000 fi Naftalifo ne Sebulonfo mu ka wo ho kɔ. 7 Na mede Yabin sahene Sisera ne ne ko nteaseɛnam ne n’asraafo bɛbrɛ wo wɔ Kison nsu*+ no ho, na mede no bɛhyɛ wo nsa.’”+ 8 Ɛnna Barak ka kyerɛɛ Debora sɛ: “Sɛ wo ne me bɛkɔ a, ɛnde mɛkɔ, na sɛ wo ne me ankɔ a, me nso merenkɔ.” 9 Na ɔka kyerɛɛ no sɛ: “Kɔ de, me ne wo bɛkɔ. Nanso ɔko a worekɔ no remma wunnya anuonyam, efisɛ ɔbea na Yehowa de Sisera bɛhyɛ ne nsa.”+ Afei Debora sɔree, na ɔne Barak kɔɔ Kedes.+ 10 Barak boaboaa Sebulonfo ne Naftalifo+ ano baa Kedes, na mmarima 10,000 dii n’akyi. Debora nso kaa ne ho foro kɔɔ bi. 11 Saa bere no, na Kenini+ bi a ɔde Heber atew ne ho afi Kenifo a wɔyɛ Mose ase+ Hobab mma no ho, na okosii ne ntamadan wɔ dua kɛse no ho wɔ Saananim wɔ Kedes. 12 Na nkurɔfo kɔka kyerɛɛ Sisera sɛ Abinoam ba Barak aforo kɔ Tabor Bepɔw+ so. 13 Ntɛm ara na Sisera boaboaa ne ko nteaseɛnam nyinaa ano, nteaseɛnam 900 a sekan tuatua ho* no, na ɔboaboaa asraafo a wɔka ne ho nyinaa ano fi Haroset-Hagoyim* baa Kison nsu*+ no ho. 14 Afei Debora ka kyerɛɛ Barak sɛ: “Sɔre, efisɛ ɛnnɛ na Yehowa de Sisera bɛhyɛ wo nsa. Adɛn, ɛnyɛ Yehowa na ɔredi w’anim?” Na Barak sian fii Tabor Bepɔw so, na na mmarima 10,000 di n’akyi. 15 Na Yehowa maa Sisera ne ne ko nteaseɛnam nyinaa ne n’asraafo nyinaa ani so tan wɔn,+ Barak sekan nti.* Ewiee ase no, Sisera si fii ne teaseɛnam mu guanee. 16 Barak taa ɔko nteaseɛnam ne asraafo no koduu Haroset-Hagoyim.* Enti wɔde sekan kunkum Sisera asraafo no nyinaa; ɔbaako mpo anka.+ 17 Sisera de, oguan kɔɔ Kenini Heber+ yere Yael+ ntamadan mu, efisɛ na Hasor hene Yabin+ ne Kenini Heber fifo te asomdwoe mu. 18 Na Yael pue kohyiaa Sisera, na ɔka kyerɛɛ no sɛ: “Me wura, bra, bra mu. Nsuro.” Enti ɔkɔɔ ne ntamadan no mu, na Yael de kuntu kataa no so. 19 Afei ɔka kyerɛɛ Yael sɛ: “Mepa wo kyɛw, ma me nsu kakra nnom na osukɔm de me.” Enti Yael buee kotoku* a nufusu wom ano, na ɔmaa no bi nomee,+ na ɔsan de kuntu no kataa no so. 20 Na Sisera ka kyerɛɛ Yael sɛ: “Gyina ntamadan no ano, na sɛ obi ba bebisa wo sɛ, ‘Ɔbarima bi aba ha’ a, ka kyerɛ no sɛ, ‘Daabi!’ ” 21 Afei Heber yere Yael kɔfaa dua a wɔde bɔ ntamadan mu tim fam ne hamma.* Na bere a Sisera abrɛ na wada hatee no, ɔbea no yɛɛ kodɛɛ kɔɔ ne nkyɛn, na ɔde hamma no bɔɔ dua no so wuraa n’asontɔrem, na ɔbɔɔ so ma esii fam. Enti owui.+ 22 Saa bere no nyinaa, na Barak de mmirika di Sisera akyi. Na Yael pue kohyiaa no ka kyerɛɛ no sɛ: “Bra, na mɛkyerɛ wo ɔbarima a worehwehwɛ no no.” Enti ɔne Yael kɔɔ ntamadan no mu, na ohui sɛ Sisera awu da hɔ a dua no tua n’asontɔrem! 23 Enti saa da no, Onyankopɔn brɛɛ Kaanan hene Yabin ase wɔ Israelfo anim.+ 24 Na Israelfo maa wɔn nsa yɛɛ den paa wɔ Kaanan+ hene Yabin so kosii sɛ wokum Kaanan hene Yabin.+\n^ Anaa “amanaman no Haroset.”\n^ Nt., “ɔwɔ.”\n^ Anaa “nnade nteaseɛnam 900.”\n^ Anaa “odii Israelfo no ani.”\n^ Kyerɛ sɛ, na ɔka Onyankopɔn atemmu kyerɛ ɔman no.\n^ Nt., “Debora abedua.”\n^ Anaa “Fa wo mmarima no kogu.”\n^ Anaa “Kison subon.”\n^ Anaa “Barak sekan anim.”\n^ Nt., “toa a wɔde aboa nhoma ayɛ.”


Nnwom 6 NA-TWI - Psalmii 6 NTLR | Biblica América Latina\nNnwom 6 NA-TWI - Psalmii 6 NTLR\nƆhaw mu mpaebɔ\n1Awurade, ntwe m’aso wɔ w’abufuwhyew mu. 2 O Awurade, mabrɛ; hu me mmɔbɔ. Ma me ahoɔden; m’ahoɔden nyinaa asa. 3 Na me nipadua nyinaa wɔ ɔhaw mu. O Awurade, mentwɛn nkosi da bɛn ansa na woaboa me?\n4 Bra na begye me nkwa, Awurade; w’ahummɔbɔ mu, yi me fi owu mu. 5 Obi nkae wo wɔ asaman; hena na wofi asaman bɛba abɛkamfo wo? 6 Awerɛhow ama mayɛ mmerɛw. Daa anadwo me nusu fɔw me kɛtɛ ma me sumii nso fɔw.\n7 M’ani so yɛ me kusuu. Osu a m’atamfo ama masu nti, m’ani akyi ayɛ duru.\n8 Mo nnebɔneyɛfo, montwe mo ho mfi me ho! Awurade tie me su. 9 Otie me su, boa me, na obetie me mpaebɔ nso. 10 M’atamfo anim begu ase wɔ wɔn nkogu mu, na wɔapam wɔn wɔ basabasayɛ mu.\nNA-TWI : Nnwom 6


Filemón 1 CST - Filemon 1 ASCB\n1Nwoma yi firi Paulo a ɛsiane Kristo Yesu enti, meyɛ odeduani no ne yɛn nuabarima Timoteo nkyɛn,\nYɛde kɔma yɛn adamfo ne yɛn yɔnko Filemon 2ne asafo a wɔhyia wɔ wo fie no ne yɛn nuabaa Apia ne yɛn yɔnko ɔsraani Arkipo no:\n3Adom ne asomdwoeɛ a ɛfiri yɛn Agya Onyankopɔn ne Awurade Yesu Kristo nka mo.\n4Onua Filemon, ɛberɛ biara a mebɔ mpaeɛ no, mebɔ bi ma wo na meda me Onyankopɔn nso ase. 5Mete ɔdɔ a wodɔ Onyankopɔn nkurɔfoɔ ne gyidie a wowɔ wɔ Awurade Yesu mu no. 6Mebɔ mpaeɛ sɛ wobɛkɔ so abɔ wo gyidie no ho dawuro akyerɛ afoforɔ sɛdeɛ ɛbɛyɛ a wobɛhunu nhyira a Kristo de ama yɛn no nyinaa. 7Onua pa, wo dɔ no ama me anigyeɛ na ahyɛ me nkuran nso. Woakanyane Onyankopɔn nkurɔfoɔ.\n8Sɛ meyɛ wo nua wɔ Kristo mu enti, mɛtumi de akokoɔduru ahyɛ wo, ama woayɛ deɛ ɛsɛ sɛ woyɛ, 9nanso ɔdɔ so, me Paulo a meyɛ akɔkoraa ɛne Kristo Yesu deduani seesei, 10meresrɛ wo ama me ba Onesimo a ɔbɛyɛɛ me ba ɛberɛ a na meda afiase no. 11Ɛberɛ bi a atwam no na ne ho nni mfasoɔ mma wo, nanso seesei deɛ, ne ho wɔ mfasoɔ ma me ne wo.\n12Merema ɔno a ɔyɛ mʼankasa mʼakoma no asane nʼakyi aba wo nkyɛn. 13Esiane asɛmpa no enti, mepɛɛ sɛ ɔtena me nkyɛn ɛberɛ a meda afiase yi sɛdeɛ ɛbɛyɛ a, ɔbɛsi wʼananmu aboa me. 14Nanso, mempɛ sɛ mehyɛ wo sɛ boa me. Mmom, mepɛ sɛ wo ara wofiri wo pɛ mu boa me. Ɛno enti, merenyɛ biribiara gye sɛ wopene so. 15Ebia na Onesimo firii wo nkyɛn ɛberɛ tiawa bi sɛdeɛ ɛbɛyɛ a wobɛgye no ato mu bio afebɔɔ. 16Seesei ɔnyɛ ɔsomfoɔ kɛkɛ ɛfiri sɛ, ɔkyɛn ɔsomfoɔ. Ɔyɛ onua pa wɔ Kristo mu. Ɔsom bo ma me. Saa ara nso na ɔbɛsom bo ama wo sɛ ɔsomfoɔ ne onua wɔ Awurade mu.\n17Enti, sɛ wodwene me ho sɛ wo fafafoɔ a, saa ara nso na gye no awaawaatuu sɛdeɛ wobɛgye me no ara. 18Sɛ wayɛ wo biribi anaasɛ ɔde wo ka bi a, mɛtua wo ka. 19Me Paulo, mede mʼankasa me nsa retwerɛ sɛ mɛtua wo ka, na mmom mma wo werɛ mfiri sɛ wo nso wode me ka, a ɛyɛ wʼankasa wo nkwa. 20Enti, me nua, mesrɛ wo sɛ, Awurade enti, yɛ me saa adɔeɛ yi; ka mʼakoma hye sɛ wo nua wɔ Kristo mu. 21Mewɔ anidasoɔ sɛ, deɛ meretwerɛ wo yi, wobɛyɛ ama aboro deɛ merebisa wo yi so.\n22Afei pɛ ɛdan ma me, ɛfiri sɛ, menim sɛ Onyankopɔn bɛtie mo mpaeɛbɔ ama mabɛka mo ho bio.\n23Epafra a Kristo Yesu enti ɔne me da afiase no kyea wo.\n24Saa ara nso na Marko, Aristarko, Dema ne Luka nso kyea wo.\n25Awurade Kristo adom nka mo nyinaa.\nASCB : Filemon 1


Yohane 19 | Intanɛt So Bible| Wiase Foforɔ Nkyerɛaseɛ\nYohane Kyerɛwtohɔ 19:1-42\nWɔbɔɔ Yesu mmaa, na wodii ne ho agoru (1-7)\nPilato san bisabisaa Yesu nsɛm (8-16a)\nWɔbɔɔ Yesu asɛndua mu wɔ Golgota (16b-24)\nYesu de ne maame hyɛɛ ne suani bi nsa (25-27)\nYesu wui (28-37)\nWosiee Yesu (38-42)\n19 Afei Pilato ma wɔfaa Yesu kɔbɔɔ no mmaa.+ 2 Na asraafo no de nsɔe nwenee ahenkyɛw de hyɛɛ ne ti, na wɔde ataade afasebiri bi hyɛɛ no,+ 3 na wɔbaa ne nkyɛn mpɛn pii bɛkae sɛ: “Asomdwoe nka wo, Yudafo Hene!”* Afei nso, wɔbobɔɔ n’asom.+ 4 Ɛnna Pilato san pue kɔka kyerɛɛ Yudafo no sɛ: “Monhwɛ! Mede no repue abrɛ mo, na moahu sɛ minhu ne ho mfomso biara.”+ 5 Enti Yesu pue bae. Ná nsɔe ahenkyɛw no hyɛ no, na na ɔhyɛ ataade afasebiri no nso. Ɛnna Pilato ka kyerɛɛ wɔn sɛ: “Monhwɛ! Ɔbarima no ni!” 6 Nanso bere a asɔfo mpanyin ne asomfo no huu no no, wɔteɛteɛɛm sɛ: “Bɔ no asɛndua mu! Bɔ no asɛndua mu!”*+ Ɛnna Pilato ka kyerɛɛ wɔn sɛ: “Mo ara momfa no nkokum no,* na me de, minhu mfomso biara wɔ ne ho.”+ 7 Yudafo no buaa no sɛ: “Yɛwɔ mmara, na sɛnea mmara no kyerɛ no, ɛsɛ sɛ owu,+ efisɛ ɔfrɛɛ ne ho Onyankopɔn ba.”+ 8 Bere a Pilato tee asɛm a wɔreka no, osuroe sen kan no mpo, 9 na ɔkɔɔ amrado fi hɔ bio, na obisaa Yesu sɛ: “Wufi he?” Nanso Yesu amma no mmuae biara.+ 10 Ɛnna Pilato bisaa no sɛ: “Wummua me? Wunnim sɛ mewɔ tumi sɛ migyaa wo, na mewɔ tumi nso sɛ mikum wo?”* 11 Yesu buaa no sɛ: “Sɛ wɔamma wo kwan amfi soro a, anka worennya me so tumi biara. Ɛno nti, onipa a ɔde me maa wo no, ɔno mmom na ne bɔne so paa.” 12 Eyi nti, Pilato kɔɔ so hwehwɛɛ ɔkwan a ɔbɛfa so agyaa no. Nanso Yudafo no teɛteɛɛm sɛ: “Sɛ wugyaa ɔbarima yi a, na wonyɛ Kaesare adamfo. Obiara a ɔyɛ ne ho ɔhene no kasa tia* Kaesare.”+ 13 Bere a Pilato tee saa asɛm no, ɔde Yesu puei, na ɔtenaa atemmu agua so wɔ baabi a wɔfrɛ hɔ Abo-Nsɛwee, nea Hebri mu wɔfrɛ no Gabata no. 14 Ná ɛyɛ Ahoboaboa da+ ma Twam no, na na ɛbɛyɛ dɔn a ɛto so asia.* Na ɔka kyerɛɛ Yudafo no sɛ: “Monhwɛ! Mo hene ni!” 15 Nanso wɔteɛteɛɛm sɛ: “Fa no kɔ! Fa no kɔ! Bɔ no asɛndua mu!”* Pilato bisaa wɔn sɛ: “Minkum mo hene no?”* Asɔfo mpanyin no buae sɛ: “Yenni ɔhene biara, gye Kaesare.” 16 Afei ɔde no maa wɔn sɛ wɔnkɔbɔ no asɛndua mu.+ Ɛnna wɔfaa Yesu kɔe. 17 Ɔno ara na ɔsoaa asɛndua* no pue kɔɔ baabi a wɔato din Tikora,+ nea Hebri mu wɔfrɛ hɔ Golgota no.+ 18 Ɛhɔ na wɔbɔɔ Yesu ne mmarima baanu bi asɛndua mu.+ Ná baako wɔ benkum, na baako wɔ nifa, ɛnna Yesu wɔ mfinimfini.+ 19 Pilato san kyerɛw asɛm bi bɔɔ asɛndua* no ho. Ɔkyerɛwee sɛ: “Nasaretni Yesu, Yudafo Hene no.”+ 20 Yudafo bebree kenkan asɛm yi, efisɛ na baabi a wɔbɔɔ Yesu asɛndua mu no bɛn kurow no, na wɔkyerɛw no Hebri, Latin, ne Greek kasa mu. 21 Nanso Yudafo asɔfo mpanyin no ka kyerɛɛ Pilato sɛ: “Nkyerɛw sɛ ‘Yudafo Hene,’ na mmom kyerɛw sɛ, ɔno na ɔkae sɛ, ‘Mene Yudafo Hene.’” 22 Ɛnna Pilato ka kyerɛɛ wɔn sɛ: “Nea makyerɛw no, makyerɛw.” 23 Bere a asraafo no bɔɔ Yesu asɛndua mu no, wɔfaa n’ataade nguguso kyɛɛ mu anan, na ɔsraani biara faa baako. Afei nso, wɔfaa n’ataade a ɛwɔ ase no. Nanso na n’ataade a ɛwɔ ase no nni mpamee; na wɔanwene fi soro abesi fam. 24 Enti wɔkeka kyerɛɛ wɔn ho sɛ: “Mommma yɛnntetew mu, mmom momma yɛmmɔ so ntonto nhwɛ nea ɛbɛyɛ ne dea.”+ Eyi maa kyerɛwsɛm yi baa mu. Ɛka sɛ: “Wɔkyekyɛɛ me ntaade mu fae, na wɔbɔɔ m’ataade so ntonto.”+ Enti asraafo no yɛɛ eyi ampa. 25 Ná Yesu maame+ ne Yesu maame nua ne Klopa yere Maria ne Maria Magdalene+ gyinagyina Yesu asɛndua* no ho. 26 Enti bere a Yesu huu ne maame ne osuani a ɔdɔ no no+ sɛ wogyina hɔ no, ɔka kyerɛɛ ne maame sɛ: “Ɔbea, hwɛ! Wo babarima ni!” 27 Na ɔka kyerɛɛ osuani no nso sɛ: “Hwɛ! Wo maame ni!” Na efi saa bere no, osuani no de no kɔɔ n’ankasa fi. 28 Eyi akyi no, bere a Yesu hui sɛ biribiara aba awiei no, nea ɛbɛyɛ a kyerɛwsɛm no bɛba mu nti, ɔkae sɛ: “Osukɔm de me.”+ 29 Ná ahina bi si hɔ a nsã* a emu kaw ayɛ no ma. Enti wɔde sapɔw* a nsã* a emu kaw ayɛ no ma tuaa sommɛ* so de kɔɔ n’ano.+ 30 Bere a nsã* a emu kaw no kaa Yesu ano no, ɔkae sɛ: “Asa!”+ Ɛnna osii ne ti ase, na owui.*+ 31 Ná ɛyɛ Ahoboaboa da,+ na na Yudafo no mpɛ sɛ amu no bɛsensɛn asɛndua no so+ Homeda no (efisɛ na saa Homeda no yɛ Homeda kɛse).+ Enti wɔsrɛɛ Pilato sɛ ɔmma wommubu wɔn nan mu, na wonyiyi amu no mfi hɔ. 32 Enti asraafo no bae, na wobebubuu ɔbarima a odi kan no nan mu. Afei wobubuu ɔbarima a ɔka ho a wɔbɔɔ ɔne no asɛndua mu no nso nan mu. 33 Nso bere a woduu Yesu nkyɛn no, wohui sɛ wawu dedaw, enti wɔammubu ne nan mu. 34 Nanso asraafo no mu baako de peaw wɔɔ ne mfe,+ na ɛhɔ ara na mogya ne nsu bae. 35 Onipa a ɔde n’ani hui no, ɔno na wadi adanse yi, na n’adanse no yɛ nokware, na onim sɛ nea ɔka no yɛ nokware, sɛnea ɛbɛyɛ a mo nso mubegye adi.+ 36 Nokwasɛm ne sɛ, eyinom sii na kyerɛwsɛm yi aba mu: “Wɔremmu ne dompe baako mpo mu.”+ 37 Afei ɛmaa kyerɛwsɛm foforo yi nso baa mu: “Wɔbɛhwɛ nea wɔde ade wɔɔ no no.”+ 38 Na eyinom akyi no, Yosef a ofi Arimatea a na ɔyɛ Yesu suani, a Yudafo no ho suro nti,+ wamma nkurɔfo anhu sɛ ɔyɛ osuani no, bɛsrɛɛ Pilato sɛ ɔmma ɔmfa Yesu amu no nkɔ. Pilato maa no kwan, enti ɔbɛfaa amu no kɔe.+ 39 Nikodemo,+ ɔbarima a bere bi ɔkɔɔ Yesu nkyɛn anadwo no nso baa hɔ, na ɔde kurobow ne pɛprɛ a wɔde afra* bae. Ná emu duru bɛyɛ nkaribo ɔha.*+ 40 Enti wɔfaa Yesu amu no, na wɔde nnuhuam no guu nwera mu de kyekyeree no+ sɛnea Yudafo yɛ wɔn amu ansa na wɔakosie no.* 41 Yɛreka yi, na turo bi wɔ baabi a wokum no no,* na na ɔda foforo+ bi wɔ turo no mu a wɔmfaa obiara ntoo mu da. 42 Ɛhɔ na wɔde Yesu kɔtoe, efisɛ na ɛyɛ Yudafo no Ahoboaboa da,+ na na ɔda no nso bɛn hɔ.\n^ Anaa “momfa no nkɔbɔ no asɛndua mu.”\n^ Anaa “mebɔ wo asɛndua mu?”\n^ Anaa “sɔre tia.”\n^ Anaa “Memmɔ mo hene no asɛndua mu?”\n^ Anaa “ɛnna ogyaa ne honhom mu.”\n^ Ebetumi nso akyerɛ, “wɔabobɔw.”\n^ Kyerɛ sɛ, Romafo nkaribo. Hwɛ Nkh. B14.\n^ Anaa “sɛnea Yudafo afunsie ho amanne te.”\n^ Anaa “wɔbɔɔ no asɛndua mu no.”


“Yehowa Yɛn Nyankopɔn Yɛ Yehowa Koro”—Deuteronomium 6:4 | Adesua\nKENKAN WƆ Acholi Albanian American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Dangme Danish Dutch Ecuadorian Sign Language Efik English Estonian Ewe Fijian Finnish Finnish Sign Language Fon French Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Italian Sign Language Japanese Japanese Sign Language Kannada Kikamba Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mixe Mongolian Moore Myanmar Ndebele (Zimbabwe) Nepali Nigerian Pidgin Norwegian Nyungwe Nzema Okpe Oromo Ossetian Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese Punjabi Quechua (Bolivia) Romanian Runyankore Russian Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Welsh Wolaita Yoruba Zande Zapotec (Isthmus)\n“Israel, tie: Yehowa yɛn Nyankopɔn yɛ Yehowa koro.”—DEUT. 6:4.\nNNWOM: 138, 112\nYehowa yɛn Nyankopɔn yɛ “Yehowa koro.” Saa asɛm yi kyerɛ sɛn?\nDɛn na yɛyɛ de kyerɛ sɛ yɛsom Yehowa sɛ “Yehowa koro”?\nDɛn na yebetumi ayɛ na asomdwoe ne baakoyɛ akɔ so atena yɛn mu?\n1, 2. (a) Adɛn nti na nnipa pii nim asɛm a ɛwɔ Deuteronomium 6:4 no? (b) Adɛn nti na Mose kaa saa asɛm no?\nYUDAFO de asɛm a ɛwɔ Deuteronomium 6:4 no abɔ mpae mfe pii ni. Wɔbɔ saa mpae no anɔpa ne anwummere biara. Wɔfrɛ saa mpae no Shema, efisɛ wɔ Hebri mu no, ɛno ne asɛmfua a edi kan wɔ Deuteronomium 6:4. Yudafo a wɔmfa wɔn som nni agorɔ bɔ mpae yi de kyerɛ sɛ Onyankopɔn nkutoo na wɔsom no.\n2 Israelfo hyiaam wɔ Moab sare so afe 1473 ansa na Yesu reba. Saa bere no, na wɔrebetwa Yordan asubɔnten no akɔko afa Bɔhyɛ Asase no. (Deut. 6:1) Ɛhɔ na Mose ne wɔn dii nkra. Nkradi no mu na ɔkaa asɛm a ɛwɔ Deuteronomium 6:4 no. Ná Mose adi ɔman no anim mfe 40, na na ɔpɛ sɛ ɔman no nya akokoduru de gyina nsɛnnennen a wɔrebehyia no ano. Ná ehia sɛ wonya Yehowa mu awerɛhyem na wodi no nokware sɛ wɔn Nyankopɔn. Ɛda adi sɛ asɛm a etwa to a Mose kae no kaa wɔn koma paa. Mmara Nsɛm Du no ne ahyɛde afoforo a na Yehowa de ama ɔman no, Mose tĩĩ mu kyerɛɛ wɔn. Ɛno akyi na ɔkaa asɛm a ɛwɔ Deuteronomium 6:4, 5 no. (Kenkan.)\n3. Nsɛmmisa bɛn na yebesusuw ho wɔ adesua yi mu?\n3 Israelfo a na wɔne Mose ahyiam wɔ hɔ no, wohwɛ a, na wonnim sɛ Yehowa wɔn Nyankopɔn yɛ “Yehowa koro” anaa? Na wonim. Ná Israelfo a wodi nokware no nim sɛ Onyankopɔn yɛ baako; ɔno nkutoo na na wɔsom no. Saa Nyankopɔn no na wɔn agyanom Abraham, Isak, ne Yakob som no. Sɛ saa a, ɛnde adɛn nti na Mose kaee wɔn sɛ Yehowa wɔn Nyankopɔn no yɛ “Yehowa koro”? Deuteronomium 6:5 ka sɛ yɛmfa yɛn koma nyinaa, yɛn kra nyinaa, ne yɛn ahoɔden nyinaa nnɔ Yehowa. Saa asɛm no ne ka a Mose kae sɛ Yehowa yɛn Nyankopɔn yɛ Yehowa koro no wɔ biribi yɛ anaa? Ɛnde, ɛnnɛ, dɛn na yebetumi asua afi asɛm a ɛwɔ Deuteronomium 6:4, 5 no mu?\nONYANKOPƆN YƐ YEHOWA KORO\n4, 5. (a) Onyankopɔn yɛ “Yehowa koro.” Dɛn na saa asɛm no betumi akyerɛ? (b) Ɔkwan bɛn so na Yehowa yɛ soronko wɔ amanaman no anyame ho?\n4 Soronko. Hebri ne kasa foforo pii mu no, ɛnyɛ bere nyinaa na asɛmfua “koro” kyerɛ akontaabude anaa nɔma. Ebetumi akyerɛ sɛ biribi yɛ soronko, anaa ɛda mu fua. Bere a Mose kae sɛ Onyankopɔn yɛ Yehowa koro no, ɛnyɛ sɛ atoro som nkyerɛkyerɛ a ɛne baasakoro no na na ɔrebɔ agu. Mmom, na ɔpɛ sɛ Israelfo no hu sɛ Yehowa ne amansan Sodifo, ɔsoro ne asase Bɔfo no. Ɔno nkutoo ne nokware Nyankopɔn no; onyame foforo biara ne no nsɛ. (2 Sam. 7:22) Enti, na Mose rekae Israelfo no sɛ, Yehowa nkutoo na ɛsɛ sɛ wɔsom no. Ná ɛnsɛ sɛ Israelfo kodi amanaman a atwa wɔn ho ahyia no akyi. Saa ara nso na na ɛnsɛ sɛ wɔsom wɔn anyame ne wɔn anyamewa no bi. Ná amanaman no gye di sɛ wɔn atoro nyame no wɔ abɔde ahorow bi so tumi. Anyame no bi wɔ hɔ a, na wogye di sɛ wɔwɔ nneɛma pii so tumi.\n5 Nhwɛso bi ni. Ná Egyptfo wɔ owia nyame Ra, ewim nyame Nut, asase nyame Geb, Nil nyame Hapi, ne mmoa pii a wɔsom wɔn sɛ anyame. Bere a Yehowa de Ɔhaw Du no bae no, eguu saa atoro anyame no pii anim ase pɔtɔɔ. Ná Kanaanfo nyame titiriw ne Baal. Ɔno na na wogye di sɛ ɔbɔɔ nkwa. Afei nso na wogye di sɛ ɔno ne ewim, osu, ne ahum nyame. Mmeae pii wɔ hɔ a na wogye di sɛ Baal ne nyame a ɔbɔ wɔn ho ban. (Num. 25:3) Enti na ɛsɛ sɛ Israelfo kae sɛ wɔn Nyankopɔn a ɔne “nokware Nyankopɔn” no yɛ “Yehowa koro.”—Deut. 4:35, 39.\n6, 7. Asɛmfua “koro” nkyerɛase foforo ne sɛn, na dɛn na Onyankopɔn yɛ de kyerɛe sɛ ɔyɛ Yehowa “koro”?\n6 Ɔyɛ Ɔnokwafo, Ɔnsakra. Asɛmfua “koro” kyerɛ nso sɛ Onyankopɔn atirimpɔw bam bere nyinaa. Yehowa Nyankopɔn adwene si no pi, na ɔyɛ Onyankopɔn a yebetumi de yɛn ho ato no so. Odi n’asɛm so bere nyinaa, ɔnsakra, na ɔyɛ ɔnokwafo. Yehowa hyɛɛ Abraham bɔ sɛ ɔde Bɔhyɛ Asase no bɛma n’asefo, na Yehowa yɛɛ anwonwade akɛse maa saa bɔhyɛ no baa mu. Mfe 430 twaam ansa na bɔhyɛ no reba mu de, nanso Yehowa atirimpɔw ansesa.—Gen. 12:1, 2, 7; Ex. 12:40, 41.\n7 Mfe pii akyi, bere a Yehowa reka sɛ Israelfo yɛ n’adansefo no, ɔka kyerɛɛ wɔn sɛ: “Me ara mene no. Wɔnnwenee Onyankopɔn bi m’anim, na m’akyi nso, obi nni hɔ.” Yehowa sii so dua sɛ ɔnsakra. Ɔkae sɛ: “Mete sɛnea mete bere nyinaa.” (Yes. 43:10, 13; 44:6; 48:12) Onyankopɔn nsakra, na ɔyɛ ɔnokwafo. Ɛyɛ hokwan kɛse paa na Israelfo nyae de som Onyankopɔn a ɔte sei! Ɛnnɛ, yɛn nso yɛanya hokwan a ɛte saa.—Mal. 3:6; Yak. 1:17.\n8, 9. (a) Dɛn na Yehowa hwehwɛ sɛ n’asomfo yɛ? (b) Asɛm bɛn na Yesu kae a ɛma yehu nea Mose asɛm no kyerɛ ankasa?\n8 Nokwarem no, Mose kaee ɔman no sɛ Yehowa dwen wɔn ho, na ɔbɛkɔ so adɔ wɔn. Ne saa nti, na ɛfata sɛ wɔsom Yehowa nkutoo. Ná ɛsɛ sɛ Israelfo no fi wɔn koma nyinaa, wɔn kra nyinaa, ne wɔn ahoɔden nyinaa mu dɔ no. Ɛfata sɛ hokwan biara a na awofo benya no, wɔde kyerɛkyerɛ wɔn mma. Sɛ wɔyɛ saa a, na ɛbɛma mmofra no nso asom Yehowa nkutoo.—Deut. 6:6-9.\n9 Esiane sɛ Yehowa apɛde ne n’atirimpɔw nsakra nti, n’asomfo a wɔwɔ hɔ nnɛ nso, ɔrensakra nneɛma atitiriw a ɔhwehwɛ fi wɔn hɔ no. Yɛn nso, ɛsɛ sɛ yɛsom Yehowa nkutoo, na yɛde yɛn koma nyinaa, yɛn adwene nyinaa, ne yɛn ahoɔden nyinaa dɔ no. Wei bɛma yɛn som asɔ n’ani. Saa pɛpɛɛpɛ na Yesu ka kyerɛɛ ɔbarima bi a okobisaa no asɛm. (Kenkan Marko 12:28-31.) Enti, momma yɛmfa yɛn nneyɛe nkyerɛ sɛ yɛte ase paa sɛ “Yehowa yɛn Nyankopɔn yɛ Yehowa koro.”\nMOMMA YƐNSOM YEHOWA NKUTOO\n10, 11. (a) Dɛn na yɛyɛ de kyerɛ sɛ Yehowa nkutoo na yɛsom no? (b) Hebrifo mmerante a na wɔwɔ Babilon no, dɛn na wɔyɛ de kyerɛe sɛ Yehowa nkutoo na wɔsom no?\n10 Sɛ yebetumi aka sɛ Yehowa nko ara ne yɛn Nyankopɔn a, ɛsɛ sɛ yɛsom ɔno nkutoo. Yɛrentumi nsom anyame foforo nka ne ho. Saa ara na ɛnsɛ sɛ yɛde atosɛm anaa ɔsom foforo mu nneyɛe bi frafra ɔsom a yɛde ma no no mu. Ɛsɛ sɛ yehu sɛ Yehowa nyɛ anyame mu nyame kɛkɛ, anaa onyame a ɔkorɔn na ɔwɔ tumi sen anyame a aka nyinaa. Mmom, Yehowa nkutoo na ɔfata sɛ yɛsom no.—Kenkan Adiyisɛm 4:11.\n11 Sɛ yɛkenkan Daniel nhoma no a, Hebrifo mmerante a wɔne Daniel, Hanania, Misael, ne Asaria no, yebehu wɔn ho asɛm. Wɔanni aduan a ɛho ntew, na sika honi a Nebukadnesar yɛe no nso, wɔankotow. Wɔyɛɛ wei nyinaa de kyerɛe sɛ Yehowa nkutoo na wɔsom no. Wɔmaa nea ɛho hia wɔn paa daa adi pefee; wɔamma biribiara ansɛe ɔsom kronn a wɔde ma Yehowa no.—Dan. 1:1–3:30.\n12. Bere a yɛresom Yehowa nkutoo no, dɛn na ɛsɛ sɛ yɛhwɛ yɛn ho yiye wɔ ho?\n12 Yehowa nko ara na ɔfata sɛ yɛsom no. Enti ɛsɛ sɛ yɛhwɛ yiye na yɛannan yɛn akyi ankyerɛ Yehowa ankɔsom biribi foforo biara. Nneɛma bɛn saa ho asɛm na yɛreka yi? Mmara Nsɛm Du no mu no, Yehowa kaa no pefee sɛ ɛnsɛ sɛ ne nkurɔfo nya anyame foforo ka ne ho. Afei nso, na ɛnsɛ sɛ wɔsom ahoni biara. (Deut. 5:6-10) Ɛnnɛ, abosonsom ayɛ sɛ ɔbosomaketew; edi adannan. Abosonsom no bi wɔ hɔ a, ebetumi ayɛ den sɛ yebehu. Nanso nea Yehowa hwehwɛ fi yɛn hɔ no nsesae. Onyankopɔn da so ara yɛ “Yehowa koro.” Momma yɛnhwɛ sɛnea yebetumi akwati abosonsom.\n13. Dɛn na yɛn ani betumi agye ho asen Yehowa?\n13 Nneyɛe a ebetumi asɛe Kristofo ne Yehowa ntam no, wɔaka bi ho asɛm denneennen wɔ Kolosefo 3:5. (Kenkan.) Hyɛ no nsow sɛ, wɔaka wɔ hɔ sɛ anibere te sɛ abosonsom. Adɛn nti na ɛte saa? Efisɛ, sɛ obi ma ahonyade anaa afɛfɛde gye n’adwene a, ebetumi abɛyɛ ne nyame, na akyerɛ no nea ɔnyɛ. Yɛhwɛ saa kyerɛwsɛm no mu nsɛm nyinaa yiye a, yebehu sɛ bɔne a wɔabobɔ din wɔ hɔ no fa anibere ho; anibere nso yɛ abosonsom. Sɛ yɛde yɛn koma di ahonyade anaa afɛfɛde akyi denneennen a, ɛbɛma yɛn ani agye ho asen Onyankopɔn. Ɛba saa a, wugye di sɛ yebetumi aka sɛ Yehowa yɛn Nyankopɔn yɛ “Yehowa koro,” anaa ɔno nkutoo na yɛresom no? Dabi, yɛrentumi nka saa.\n14. Kɔkɔbɔ bɛn na ɔsomafo Yohane de mae?\n14 Ɔsomafo Yohane kaa asɛm a ɛte saa ara. Ɔbɔɔ kɔkɔ sɛ, sɛ obi dɔ nneɛma a ɛwɔ wiase a, ɛnde na “Agya no dɔ nni ne mu.” Nneɛma a ɛwɔ wiase nyinaa a na ɔreka ho asɛm no ne “ɔhonam akɔnnɔ ne aniwa akɔnnɔ ne asetena mu nneɛma a nnipa de hoahoa wɔn ho.” (1 Yoh. 2:15, 16) Wei kyerɛ sɛ, ehia sɛ yɛhwehwɛ yɛn koma mu bere nyinaa. Ehia sɛ yɛyɛ saa de hwɛ sɛ wiase anigyede, fekubɔ, anaa ntadehyɛ ne ahosiesie a ɛmfata retwetwe yɛn anaa. Sɛ obi kɔ sukuu kɔ akyiri de hwehwɛ “nneɛma akɛse” a, ɛno nso betumi akyerɛ sɛ ɔdɔ wiase no. (Yer. 45:4, 5) Yegyina wiase foforo no aboboano pɛɛ. Enti hwɛ sɛnea ɛnsɛ sɛ yɛma yɛn werɛ fi asɛm a ɛka koma a Mose kae no! Sɛ yɛte ase sɛ “Yehowa yɛn Nyankopɔn yɛ Yehowa koro,” na yegye di paa a, yɛbɛyɛ nea yebetumi biara asom ɔno nkutoo. Na yɛbɛsom no wɔ ɔkwan a ɛsɔ n’ani so.—Heb. 12:28, 29.\nMOMMA YƐNKƆ SO NYƐ BAAKO SƐ KRISTOFO\n15. Adɛn nti na Paulo kaee Kristofo sɛ Onyankopɔn yɛ “Yehowa koro”?\n15 Onyankopɔn yɛ Yehowa koro. Saa asɛm no kyerɛ sɛ, ehia sɛ Onyankopɔn asomfo yɛ baako na wonya botae koro. Ɛsɛ sɛ yɛn a yɛyɛ Yehowa asomfo no da saa suban yi adi wɔ yɛn som mu. Asomafo no bere so no, na Yudafo, Helafo, Romafo, ne aman foforo sofo na ɛwɔ Kristofo asafo no mu. Ná ɛsono obiara ne n’amammerɛ, ne som, ne nea ɔpɛ. Ɛno nti, ɛyɛɛ den maa wɔn mu binom sɛ wobegye ɔsom foforo a wɔabam no atom. Saa ara nso na na ɛyɛ den ma ebinom sɛ, wɔn nneyɛe dedaw no, wobegyae akyi di koraa. Ɔsomafo Paulo hui sɛ ɛfata sɛ ɔkae Kristofo no sɛ wɔn Nyankopɔn yɛ baako, na ɔne Yehowa.—Kenkan 1 Korintofo 8:5, 6.\n16, 17. (a) Nkɔmhyɛ bɛn na ɛrenya mmamu nnɛ, na dɛn na ɛde aba? (b) Dɛn na ebetumi asɛe baakoyɛ a ɛwɔ yɛn mu no?\n16 Ɛnnɛ, dɛn na ɛrekɔ so wɔ Kristofo asafo no mu? Odiyifo Yesaia hyɛɛ nkɔm sɛ “nna a edi akyiri no mu no,” nnipa a wofi aman nyinaa mu bɛba Yehowa nokware som mu. Wɔbɛka sɛ: ‘Yehowa bɛkyerɛ yɛn n’akwan na yɛanantew n’atempɔn so.’ (Yes. 2:2, 3) Yɛn ani agye paa sɛ yɛahu sɛ saa nkɔmhyɛ no rebam! Nea ɛde aba ne sɛ, asafo pii mu no, yɛwɔ anuanom a ɛsono mmusua a wofi mu, wɔn amammerɛ, ne wɔn kasa. Nanso wɔn nyinaa abom de baakoyɛ reyi Yehowa ayɛ. Saa nsonsonoe yi tumi de ɔhaw ba, na ehia sɛ yɛhwɛ no yiye.\nWoreboa ama koroyɛ atena Kristofo asafo no mu? (Hwɛ nkyekyɛm 16-19)\n17 Sɛ yehu sɛ ɛsono yɛn nuanom Kristofo bi amammerɛ a, ɛyɛ a yɛyɛ yɛn ade sɛn? Ebia ɛsono kasa a wɔka, aduan a wɔpɛ, ntade a wɔhyɛ, anaa wɔn nipaban. Ɛba saa a, ɛyɛ wo den sɛ wo ne wɔn bɛbɔ? Anaa wo kuromfo nkutoo na wopɛ sɛ wo ne wɔn bɔ? Anuanom a wɔapaw wɔn sɛ mpanyimfo wɔ w’asafo mu, ɔmansin mu, anaa wo man mu no, sɛ woanyin sen wɔn nso ɛ? Sɛ ɛsono mpanyimfo no amammerɛ anaa abusua a wofi mu nso ɛ? Wobɛma saa nneɛma yi asɛe baakoyɛ a ɛwɔ Yehowa nkurɔfo mu no?\n18, 19. (a) Afotu bɛn na wɔde ama yɛn wɔ Efesofo 4:1-3? (b) Dɛn na yebetumi ayɛ ama baakoyɛ atena asafo no mu?\n18 Dɛn na ebetumi aboa yɛn na ɔhaw a ɛte saa anto yɛn? Kristofo a ɛwɔ Efeso na Paulo de afotu pa a ɛte saa maa wɔn. Ná Efeso yɛ firamanfiramanfo kurow, na na wodi yiye. (Kenkan Efesofo 4:1-3.) Hyɛ no nsow sɛ Paulo dii kan kaa suban ahorow bi ho asɛm. Ebi ne ahobrɛase, odwo, abodwokyɛre, ne ɔdɔ. Yebetumi de saa suban ahorow yi atoto ofie bi nnyinaso ho. Sɛ ofie no nnyinaso yɛ den koraa a, ehia sɛ wosiesie bere nyinaa. Anyɛ saa a, ebefi ase asɛe. Paulo ka kyerɛɛ Kristofo a ɛwɔ Efeso no sɛ, wɔnyere wɔn ho denneennen “ntena ase honhom biakoyɛ mu.”\n19 Ɛsɛ sɛ yɛn mu biara gye tom sɛ ɛyɛ n’asɛyɛde sɛ ɔboa ma koroyɛ kɔ so tena asafo no mu. Dɛn na yebetumi ayɛ? Nea edi kan, ehia sɛ yenya suban ahorow a Paulo kaa ho asɛm no bi. Saa suban no ne ahobrɛase, odwo, abodwokyɛre, ne ɔdɔ. Afei ehia sɛ yɛbɔ ‘asomdwoe ne koroyɛ’ ho mmɔden. Bio nso, ɛsɛ sɛ yesiesie nsɛmnsɛm biara a ɛbɛba yɛne afoforo ntam. Sɛ yɛyɛ saa a, yɛboa ma asomdwoe ne baakoyɛ tena yɛn mu.\n20. Dɛn na yɛbɛyɛ de akyerɛ sɛ yɛte ase sɛ “Yehowa yɛn Nyankopɔn yɛ Yehowa koro”?\n20 “Yehowa yɛn Nyankopɔn yɛ Yehowa koro.” Hwɛ sɛnea saa asɛm yi ka koma! Bere a Israelfo duu Bɔhyɛ Asase no so no, asɛm a Mose kae no hyɛɛ wɔn den ma wogyinaa ɔhaw a wohyiae ano. Ɛrenkyɛ na ahohiahia kɛse no aba. Enti sɛ yɛma saa asɛm no da yɛn koma so a, ɛbɛhyɛ yɛn den ama yɛafa mu. Ɛno akyi, yebenya hokwan aboa ama wɔasiesie asase ma ayɛ Paradise. Momma yɛnkɔ so nsom Yehowa nkutoo, na yemfi yɛn kra nyinaa mu nnɔ no, na yɛnyere yɛn ho mma koroyɛ ntena Kristofo asafo no mu. Sɛ yɛyɛ saa a, yebetumi de ahotoso ahwɛ kwan sɛ Yesu bebu yɛn sɛ ne nguan. Yesu bɛka akyerɛ yɛn sɛ: “Mommra, mo a m’Agya ahyira mo, momfa ahenni a wɔasiesie ama mo fi wiase nhyɛase no nni.”—Mat. 25:34.


Ahene Nhoma a Edi Kan 16:1-34\nYehowa atemmusɛm a etia Baasa (1-7)\nIsrael hene Ela ahenni (8-14)\nIsrael hene Simri ahenni (15-20)\nIsrael hene Omri ahenni (21-28)\nIsrael hene Ahab ahenni (29-33)\nHiel san kyekyee Yeriko (34)\n16 Ɛnna Yehowa somaa Hanani+ ba Yehu+ ma ɔkɔkaa atemmusɛm yi tiaa Baasa: 2 “Memaa wo so fii mfuturu mu yɛɛ wo ɔpanyin wɔ me man Israel so,+ nanso nea Yeroboam yɛe no, ɛno ara bi na woreyɛ, na woama me man Israel ayɛ bɔne de wɔn bɔne ahyɛ me abufuw.+ 3 Enti merebɛpra Baasa ne ne fi nyinaa atow agu, na mɛyɛ ne fi sɛ Nebat ba Yeroboam+ fi. 4 Baasa ho nipa biara a obewu wɔ kurom no, nkraman na ebedi ne nam, na nea obewu wɔ wuram no, ewim nnomaa na ebedi ne nam.” 5 Baasa ho nsɛm a aka, nea ɔyɛe ne ne nnwuma akɛse no, wɔakyerɛw ne nyinaa wɔ Israel ahemfo abakɔsɛm nhoma no mu. 6 Ɛnna Baasa ne n’agyanom kɔdae, na wosiee no wɔ Tirsa,+ na ne ba Ela bedii n’ade. 7 Bio nso, Yehowa nam Hanani ba odiyifo Yehu so kaa atemmusɛm tiaa Baasa ne ne fifo, efisɛ ɔyɛɛ Yehowa ani so bɔne de ne nneyɛe hyɛɛ no abufuw te sɛ Yeroboam fi, na okum Nadab* nso.+ 8 Yuda hene Asa ahenni afe a ɛto so 26 mu no, Baasa ba Ela bɛyɛɛ Israel hene mfe abien wɔ Tirsa. 9 Bere a ɔrewe nsã bow wɔ Tirsa ahemfi panyin Arsa fi wɔ Tirsa no, n’akoa Simri bɔɔ ne ho pɔw. Ná Simri da akofo a wɔde nteaseɛnam kɔ ako no fã ano. 10 Yuda hene Asa ahenni afe a ɛto so 27 mu no, Simri kɔɔ ne wura so kɔbɔɔ no kum no,+ na obedii n’ade. 11 Bere a ɔbɛtenaa ahengua no so dii hene ara pɛ, okunkum Baasa fifo nyinaa. Wannyaw ɔbarima* biara a ɔyɛ ne busuani* anaa n’adamfo. 12 Enti Simri tɔree Baasa fifo nyinaa ase, na ɛmaa Yehowa asɛm a ɔnam odiyifo Yehu so ka faa Baasa ho no baa mu.+ 13 Nea enti a ɛbaa saa ne sɛ, Baasa ne ne ba Ela yɛɛ bɔne, na ɛmaa Israel nso yɛɛ bɔne, na wɔde wɔn abosonhunu no hyɛɛ Yehowa, Israel Nyankopɔn abufuw.+ 14 Ela ho nsɛm a aka ne nea ɔyɛe nyinaa, wɔakyerɛw wɔ Israel ahemfo abakɔsɛm nhoma no mu. 15 Yuda hene Asa ahenni afe a ɛto so 27 mu no, Simri bedii hene nnanson wɔ Tirsa. Saa bere no, na asraafo no akotwa Gibeton+ a ɛwɔ Filistifo asaase so no ho ahyia. 16 Akyiri yi, asraafo a wɔwɔ asoɛe hɔ no tee sɛ nkurɔfo rekeka sɛ: “Simri abɔ ɔhene ho pɔw akum no.” Enti saa da no, Israel nyinaa de ɔsahene Omri+ sii Israel so hene wɔ asoɛe hɔ. 17 Ɛnna Omri ne Israelfo a wɔka ne ho nyinaa fii Gibeton betwaa Tirsa ho hyiae. 18 Bere a Simri hui sɛ kurow no abedi wɔn nsam no, ntɛm ara na ɔkɔɔ ahemfi* abantenten no mu, na ɔde ogya too mu hyew ne ho ne ɔdan no nyinaa, enti owui.+ 19 Nea enti a ɛbaa saa ne sɛ, ɔyɛɛ Yehowa ani so bɔne. Bɔne a Yeroboam yɛe no, ɛno ara bi na ɔyɛe, na ɔmaa Israel nso yɛɛ bɔne.+ 20 Simri ho nsɛm a aka ne pɔw a ɔbɔe no, wɔakyerɛw ne nyinaa wɔ Israel ahemfo abakɔsɛm nhoma no mu. 21 Saa bere no, Israel man no mu kyɛɛ abien. Ɔman no fã kodii Ginat ba Tibni akyi, na na wɔpɛ sɛ wosi no hene, ɛnna ɔfã nso kodii Omri akyi. 22 Nanso Omri akyitaafo no dii Ginat ba Tibni akyitaafo no so nkonim. Tibni wui, na Omri dii hene. 23 Yuda hene Asa ahenni afe a ɛto so 31 mu no, Omri bɛyɛɛ Israel hene, na odii ade mfe 12. Odii ade mfe asia wɔ Tirsa. 24 Otuaa dwetɛ dwetikɛse* abien de tɔɔ Samaria bepɔw fii Semer hɔ, na ɔkyekyee kurow wɔ bepɔw no so. Kurow a ɔkyekyee no, ɔde bepɔw no wura Semer din too so, na ɔfrɛɛ hɔ Samaria.*+ 25 Omri yɛɛ Yehowa ani so bɔne; ɔyɛɛ bɔne sen wɔn a wodii no kan nyinaa.+ 26 Bɔne a Nebat ba Yeroboam yɛe nyinaa, ɔno nso yɛɛ bi. Yeroboam maa Israel yɛɛ bɔne, na wɔde wɔn abosonhunu hyɛɛ Yehowa, Israel Nyankopɔn abufuw.+ 27 Omri ho nsɛm a aka, nea ɔyɛe ne ne nnwuma akɛse no, wɔakyerɛw ne nyinaa wɔ Israel ahemfo abakɔsɛm nhoma no mu. 28 Omri ne n’agyanom kɔdae, na wosiee no wɔ Samaria, na ne ba Ahab+ bedii n’ade. 29 Yuda hene Asa ahenni afe a ɛto so 38 mu no, Omri ba Ahab bedii Israel so hene. Omri ba Ahab dii Israel so hene mfe 22 wɔ Samaria.+ 30 Omri ba Ahab yɛɛ Yehowa ani so bɔne sen wɔn a wodii no kan nyinaa.+ 31 Ɔno de, ɛnyɛ Nebat ba Yeroboam+ bɔne nko na ɔyɛɛ bi; ɔsan kɔwaree Sidonfo+ hene Etbaal babea Yesebel,+ na ɔkɔsom Baal+ bɔɔ ne mu ase maa no. 32 Afei nso, osii ofi* maa Baal wɔ Samaria, na osii afɔremuka wɔ hɔ maa Baal.+ 33 Ahab sii ɔbosom dua*+ nso. Ahab yɛɛ bɔne de hyɛɛ Yehowa, Israel Nyankopɔn abufuw sen Israel ahemfo a wodii no kan nyinaa. 34 Ne bere so na Betelni Hiel san kyekyee Yeriko. Bere a ɔtoo kurow no fapem no, ne ba panyin Abiram wui, na bere a osisii n’apon nso, ne ba kumaa Segub wui, na ɛmaa Yehowa asɛm a ɔnam Nun ba Yosua so kae no baa mu.+\n^ Kyerɛ sɛ, Yeroboam ba Nadab.\n^ Anaa “obetumi abɛtɔ ne mogya so were.”\n^ Ɛkyerɛ, “Semer Abusua Agyapade.”\n^ Anaa “abosom dan.”


Bible Mu Nsɛm Ɔhemmɔne Di Misraim So - Yehowa Adansefo Intanɛt Dwumadibea\nMMARIMA a wɔwɔ ha yi rehyɛ nkurɔfo no ma wɔayɛ adwuma. Hwɛ ɔbarima a ɔde abaa rehwe adwumayɛfo no mu biako no. Adwumayɛfo no fi Yakob abusua mu, na wɔfrɛ wɔn Israelfo. Na mmarima a wɔrehyɛ wɔn ma wɔayɛ adwuma no yɛ Misrifo. Israelfo no abɛyɛ Misrifo nkoa. Ɛyɛɛ dɛn na ɛbae saa?\nMfe pii no Yakob abusua kɛse no traa asomdwoe mu wɔ Misraim. Yosef a na ɔne onipa titiriw a odi ɔhene Farao akyi wɔ Misraim no hwɛɛ wɔn. Nanso Yosef wui. Na Farao foforo a na ɔmpɛ Israelfo asɛm bedii hene wɔ Misraim.\nEnti Farao a onye yi de Israelfo no yɛɛ nkoa. Na ɔde nnipa a wɔn tirim yɛ den sisii wɔn so. Wɔhyɛɛ Israelfo no ma wɔyɛɛ adwuma denneennen de kyekyee nkurow maa Farao. Nanso Israelfo no kɔɔ so dɔe. Bere bi akyi no ehu kaa Misrifo sɛ Israelfo no bɛdɔɔso dodo na wɔanya tumi kɛse.\nWunim nea Farao yɛe? Ɔkasa kyerɛɛ mmea a wogye Israelfo mmea awo no, sɛ: ‘Munkum ɔbabanin biara a wɔbɛwo no.’ Nanso na eyinom yɛ mmea pa, na na wɔrenkunkum mmofra no.\nEnti Farao hyɛɛ ne nkurɔfo sɛ: ‘Momfa Israelfo mmabanin na munkunkum wɔn. Mmabea no nkutoo na momma wɔntra hɔ.’ So eyi nyɛ ahyɛde a enye koraa? Ma yɛnhwɛ sɛnea wogyee mmabanin no biako nkwa.\nHena ne ɔbarima a okura abaa wɔ mfonini no mu no, na hena na ɔrehwe no no?\nBere a Yosef wui no, dɛn na ɛtoo Israelfo no?\nAdɛn nti na Israelfo no ho yɛɛ Misrifo no hu?\nDɛn na Farao ka kyerɛɛ mmea a wogyee Israelfo mmea awo no sɛ wɔnyɛ?\nKenkan Exodus 1:6-22.\nƆkwan bɛn so na Yehowa fii ase maa bɔ a ɔhyɛɛ Abraham no baa mu? (Ex. 1:7; Gen. 12:2; Aso. 7:17)\nƆkwan bɛn so na Hebrifo mmea no kyerɛe sɛ wobu nkwa sɛ ɛyɛ kronkron? (Ex. 1:17; Gen. 9:6)\nEsiane sɛ awogyefo no dii nokware maa Yehowa nti, akatua bɛn na ɔde maa wɔn? (Ex. 1:20, 21; Mmeb. 19:17)\nƆkwan bɛn na Satan faa so sɛ ɔbɛsɛe Yehowa atirimpɔw a ɛfa Abraham Aseni no ho? (Ex. 1:22; Mat. 2:16)


Dɛn Na Ɛba Wɔ Owu Mu?\nOwu yɛ nkwa abirabɔ. Owu te sɛ nea obi ada hatee. (Yohane 11:11-14) Awufo nte asɛm, wonhu ade, wɔnkasa, na wonnwen biribiara ho. (Ɔsɛnkafo 9:5, 10) Atoro som kyerɛkyerɛ sɛ awufo kɔ ahonhom wiase bi mu ne wɔn nananom kɔtra. Bible nkyerɛkyerɛ saa.\nWɔn a wɔawuwu ntumi mmoa yɛn, na wontumi mpira yɛn. Nkurɔfo taa yɛ amanne yi mmusu ahorow a wogye di sɛ ɛbɛsɔ wɔn a wɔawuwu no ani. Eyi nsɔ Onyankopɔn ani efisɛ egyina Satan atosɛm no biako so. Ɛrentumi nsɔ awufo nso ani, efisɛ wonni nkwa mu. Ɛnsɛ sɛ yesuro awufo anaa yɛsom wɔn. Ɛsɛ sɛ yɛsom Onyankopɔn nkutoo.—Mateo 4:10.\nAwufo bɛtra ase bio. Yehowa benyan awufo aba nkwa mu wɔ paradise asase so. Saa bere no wɔ yɛn anim. (Yohane 5:28, 29; Asomafo no Nnwuma 24:15) Onyankopɔn betumi anyan wɔn a wɔawuwu no te sɛ nea wubetumi anyan obi afi nna mu no ara pɛ.—Marko 5:22, 23, 41, 42.\nAdwene a ɛne sɛ yenwu no yɛ atoro a Satan Ɔbonsam ma ɛtrɛw. Satan ne n’adaemone ma nkurɔfo susuw sɛ awufo ahonhom te nkwa mu na wɔma nyarewa ne ɔhaw afoforo ba. Satan daadaa nkurɔfo, ɛtɔ da bi a denam adaeso ne anisoadehu so. Yehowa kasa tia wɔn a wɔbɔ mmɔden sɛ wɔne awufo bɛkasa no.—Deuteronomium 18:10-12.


Genesis 16 NIV - 1 Mose 16 ASCB\n1Saa ɛberɛ yi, na Sarai nwoo ɔba mmaa Abram. Na ɔwɔ Misraimni abaawa bi a wɔfrɛ no Hagar; 2enti Sarai ka kyerɛɛ Abram sɛ, “Wo ara wonim sɛ Awurade ama mayɛ obonini; manwo ɔba! Mesrɛ wo, kɔ na wo ne mʼabaawa Hagar nkɔda; ebia ɛnam ne so na manya mma.”\nAbram penee asɛm a Sarai ka kyerɛɛ no no so. 3Abram tenaa Kanaan asase so mfeɛ edu akyiri no, ne yere Sarai de Misraimni abaawa Hagar no kɔmaa ne kunu no sɛ, ɔnware no. 4Abram ne Hagar daeɛ, na ɔnyinsɛneeɛ.\nƐberɛ a Hagar hunuu sɛ wanyinsɛn no, ɔhyɛɛ aseɛ buu nʼawuraa Sarai animtia. 5Enti Sarai ka kyerɛɛ Abram sɛ, “Saa ɔhaw a aba me so yi nyinaa firi wo! Mede mʼabaawa maa wo; afei a wahunu sɛ wanyinsɛn no enti, ɔtiatia mʼanim. Awurade mmu me ne wo ntam atɛn.”\n6Nanso, Abram ka kyerɛɛ Sarai sɛ, “Ɔyɛ wʼabaawa. Deɛ wopɛ sɛ wode yɛ no biara, fa yɛ no.” Ɛfiri saa ɛberɛ no, Sarai tanee nʼabaawa Hagar ani, ma ɔdwane firii ne nkyɛn.\n7Awurade ɔbɔfoɔ hunuu Hagar wɔ nsuo aniwa bi ho wɔ ɛserɛ no so. Na saa nsuo aniwa no da ɛkwan a ɛkɔ kuro bi a wɔfrɛ no Sur no nkyɛn. 8Ɔbɔfoɔ no bisaa Hagar sɛ, “Sarai abaawa Hagar, wofiri he, na worekɔ he?”\nHagar buaa no sɛ, “Meredwane afiri mʼawuraa Sarai nkyɛn.”\n9Na Awurade ɔbɔfoɔ no ka kyerɛɛ Hagar sɛ, “Sane kɔ wʼawuraa no nkyɛn, na kɔbrɛ wo ho ase ma no.” 10Ɔbɔfoɔ no ka kaa ho sɛ, “Mɛma wʼase afɛe a, wɔkan a, ɛnyɛ yie.”\n11Awurade ɔbɔfoɔ no sane ka kyerɛɛ Hagar sɛ,\nWobɛto no edin Ismael, ɛfiri sɛ,\n12Ɔbɛyɛ sɛ ɛserɛ so afunumu.\nƆbɛtia nnipa nyinaa,\nna nnipa nyinaa nso bɛtia no;\natutupɛ so na\n13Yei akyiri ɔde edin foforɔ maa Awurade. Ɔkaa sɛ, “Mahunu Deɛ ɔhunu me.” Ɛno enti, ɔde edin El-Roi a aseɛ ne “Onyankopɔn a ɔhunu me” no, too no. 14Ɛno enti na wɔfrɛ nsuo aniwa no sɛ Beer-Lahai-Roi a aseɛ ne “Onyankopɔn Teasefoɔ a ɔhunu me abura.” Ɛda Kades ne Bered ntam bɛsi ɛnnɛ.\n15Enti Hagar woo ɔbabarima maa Abram. Abram too abɔfra no edin Ismael. 16Hagar woo Ismael no, na Abram adi mfeɛ aduɔwɔtwe nsia.\nASCB : 1 Mose 16


Ofi soro baa fam besoo me mu;\nɔtwee me fii nsu a mu dɔ mu.\nOgyee me fii me tamfo hoɔdenfo nsam,\nwɔn a wɔn ani sa me, na wɔn ho yɛ den dodo ma me no.\nWɔbaa me so wɔ mʼamanehunu da mu,\nnanso Awurade maa me so,\nwode me baa baabi a hɔ trɛw;\nogyee me, efisɛ nʼani sɔɔ me.\nAwurade ne me adi no sɛnea me trenee te;\nwahwɛ me nsa a ho tew so atua me ka.


Psalmen 103 HTB - Nnwom 103 ASCB\n1Ao me kra, kamfo Awurade;\nna me mu adeɛ nyinaa nkamfo ne din kronkron no.\n2Ao me kra, kamfo Awurade,\nna mma wo werɛ mfiri ne nneyɛeɛ pa nyinaa,\n3ɔno na ɔde wo mfomsoɔ nyinaa kyɛ woɔ\n4ɔgye wo nkwa firi damena mu\nna ɔde adɔeɛ ne mmɔborɔhunu bɔ wo abotire,\n5ɔde nnepa ma wo sɛ wʼapɛdeɛ\nna wo mmeranteberɛ yɛ foforɔ sɛ ɔkɔdeɛ.\n6Awurade yɛ adetenenee\nna ɔbu wɔn a wɔhyɛ wɔn so nyinaa atɛntenenee.\nna ɔmaa Israelfoɔ hunuu ne nneyɛɛ.\n8Mmɔborɔhunufoɔ ne ɔdomfoɔ ne Awurade,\n9Ɔrenkɔ so mmɔ soboɔ,\nna ɔrennya yɛn ho menasepɔ nkɔsi daa;\n10Ɔrenhwɛ yɛn bɔne ne yɛn nni sɛdeɛ ɛfata\nna ɔrentua yɛn nnebɔne so ka sɛdeɛ ɛteɛ.\n11Na sɛdeɛ ɔsoro ne asase ntam ware no,\nsaa ara na nʼadɔeɛ so wɔ wɔn a wɔsuro no so.\n12Sɛdeɛ apueeɛ ne atɔeɛ ntam ware no,\n13Sɛdeɛ agya yam hyehye no ne mma ho no,\nsaa ara na Awurade yam hyehye no ma wɔn a wɔsuro no,\n14na ɔnim sɛdeɛ wɔyɛɛ yɛn,\nɔkae sɛ yɛyɛ mfuturo.\n15Ɔdasani deɛ, ne nna te sɛ ɛserɛ,\nɔyɛ frɔmm sɛ wiram nhwiren;\n16sɛ mframa bɔ fa ne so a, na ɔnni hɔ,\nna ne sibea nnim no bio.\n17Nanso ɛfiri mmerɛsanten kɔsi nnasanten\nAwurade adɔeɛ wɔ wɔn a wɔsuro no so,\nna ne tenenee wɔ wɔn mma mma so,\n18wɔn a wɔdi nʼapam no so\n19Awurade asi nʼahennwa wɔ soro,\nna nʼahennie di adeɛ nyinaa so.\n20Monkamfo Awurade, mo a moyɛ nʼabɔfoɔ,\nmo atumfoɔ a moyɛ nʼahyɛdeɛ,\nmo a motie nʼasɛm.\nnʼasomfoɔ a moyɛ nʼapɛdeɛ.\n22Monkamfo Awurade, ne nnwuma nyinaa\ndeɛ ɛwɔ nʼaheman mu nyinaa.\nASCB : Nnwom 103


Anidaso Ɛmfa Ho Abasamtu Nhyiam Bi a Wɔyɛe Wɔ Aguanfo Atrae\nƆwɛn-Aban—Nea Adesua Nsɛm Wom | April 15, 2005\nKAKUMA aguanfo atrae no wɔ Kenya atifi fam baabi a ɛbɛn Sudan hye no. Nnipa bɛboro 86,000 na wɔte hɔ. Ɛhɔ asase no yɛ kesee, na sɛ edu awiabere a, wim hyew yɛ digrii Celsius 50. Basabasayɛ kɛse kɔ so wɔ aguanfo no mu. Aguanfo no mu pii te nka sɛ anidaso biara nni atrae hɔ. Nanso, wɔn mu binom wɔ anidaso.\nYehowa Adansefo pii wɔ aguanfo no mu a wɔde nsi reka Ahenni ho asɛmpa no. Wofi Lodwar asafo ketewaa a efi hɔ kɔ atrae no anafo fam yɛ kilomita 120 no mu. Sɛ wode kar fi faako a Lodwar asafo no wɔ kɔ asafo a ɛbɛn hɔ no mu a egye nnɔnhwerew awotwe.\nEsiane sɛ aguanfo no ntumi mfi atrae hɔ nti, wɔn mu pii ntumi nkɔ nhyiam nketewa ne akɛse a Yehowa Adansefo yɛ no bi. Ɛno nti, wɔyɛɛ nhyehyɛe sɛ wɔbɛyɛ da koro nhyiam titiriw wɔ atrae hɔ.\nWotu Kwan Kɔ Atifi Fam\nSɛnea ɛbɛyɛ a wɔbɛboa ma nhyiam no akɔ so no, Adansefo 15 a wɔwɔ Eldoret a efi hɔ kɔ atrae no anafo fam yɛ kilomita 480 no tuu wɔn ho mae tuu kwan a ɛyɛ den kɔɔ Lodwar asase kesee no so, na wɔn Bible suani bi de ne bɔs ketewaa bi faa wɔn kɔe. Na wofi komam pɛ sɛ wɔde denhyɛ ne nkuranhyɛ kɔma wɔn nuanom no.\nWofii akwantu no ase anɔpa bi a wim ayɛ nwini fi Kenya atɔe fam mmepɔw nsase no so. Wɔnam mmonkyimmɔnka mu foro faa mfuw ne kwae mu ansa na wɔresian aba anhweatam so faako a ɛhɔ yɛ hyew no. Na mmirekyi ne yoma didi wɔ asase a ɛnsow aba biara no so. Na ɛhɔfo no hyehyɛ wɔn hɔnom ntade kurakura nkontimmaa, agyan, ne bɛmma de nenam hɔ. Bere a Adansefo no atwa kwan bɛyɛ nnɔnhwerew 11 no, woduu Lodwar kurow a ɔhyew ne mfuturu wom a emu nnipa bɛyɛ 20,000 no mu. Bere a Adansefo a wɔkɔsoɛɛ wɔn no fi ɔdɔ mu gyee wɔn fɛw so hwɛɛ wɔn wiei no, wɔkɔda homee sɛnea ɛbɛyɛ a wobesiesie wɔn ho ama dapɛn awiei dwumadi no.\nAdekyee no, akwantufo no kokyinkyin hwɛɛ kurow no mmeae a ɛyɛ fɛ. Beae a na wɔpɛ ahwɛ paa ne Kenyafo ɔtare kɛse a wɔfrɛ no Turkana no. Ɔtare a anhweatam so nwura yuu atwa ho ahyia a ɛno ne ɔtare a adɛnkyɛm wom sen atare a ɛwɔ wiase nyinaa no. Na nnipa kakraa bi a wɔtete ɔtare no ano no yi su a ɛyɛ yerɛwyerɛw no mu nnam de hwɛ wɔn ho. Akwantufo no ani gyei anwummere no bere a wɔkɔɔ Teokrase Ɔsom Sukuu ne Ɔsom Nhyiam wɔ hɔnom asafo no mu no. Na wɔn nso anya Ahenni Asa fɛfɛ a Adansefo no adansi adwuma nhyehyɛe sisi ma aman a wɔn ho nso no bi wɔ 2003 mu.\nDa Koro Nhyiam Titiriw No\nWɔpaw Kwasida maa da koro nhyiam titiriw no. Wɔmaa Lodwar Asafo no ne anuanom a wɔatu kwan aba hɔ no hokwan sɛ wobetumi aba atrae hɔ anɔpa 8:00, enti na Adansefo no pɛ sɛ wosim ntɛm. Wɔnam kwan a akontɔnkontɔn wɔ asase a hwee nni so no so faa Sudan hye no so. Mmepɔw atenten a ano yɛ hwirenhwiren wowɔ kwan no ho. Sɛ wonam hɔ a wutumi hu Kakuma akuraa no ase. Na osu retɔtɔ, na na nsu ataataa mmeae pii wɔ mfutukwan a ɛkɔ atrae hɔ no so. Adan a ɛwɔ hɔ no pii yɛ afadan a wɔde nkankyee anaa trapoo abɔ so. Ethiopiafo, Somalifo, Sudanfo, ne afoforo tete wɔn ankasa mpɔtam. Aguanfo no de anigye maa akwantufo no akwaaba.\nWɔyɛɛ nhyiam no wɔ nteteebea dan bi mu. Mfonini ahorow a wɔayeyɛ wɔ afasu no ho no kyerɛ aguanfo asetra a ɛyɛ hu, nanso tebea a na ɛwɔ dan no mu saa da no yɛ nea na anidaso wom. Wɔmaa ɔkasa biara wɔ Engiresi ne Swahili kasa mu. Akasafo no bi tumi ka kasa abien no nyinaa yiye enti obiara ankyerɛ wɔn kasa no ase. Onua bi a ofi Sudan a ɔno nso ka aguanfo no ho na ɔmaa ɔkasa a edi kan a n’asɛmti ne, “Yɛn Sɛnkyerɛnne Kwan So Koma no a Yɛbɛhwehwɛ Mu” no. Mpanyimfo a wɔabɛsra hɔ no na wɔmaa ɔkasa a aka no.\nDwumadi titiriw a ɛwɔ nhyiam biara ase ne asubɔ no. Bere a wɔmaa asubɔ kasa no wiei no, onua Gilbert a ɔno nkutoo na ɔrebegye asubɔ no sɔree, na na obiara rehwɛ no. Na ɔne ne papa aguan afi wɔn kurom bere a okunkɛse no bae wɔ afe 1994 mu no. Bere a edi kan no na wonim sɛ wobenya ahobammɔ wɔ Burundi, nanso ankyɛ na wobehui sɛ wɔda so ara wɔ faako a asiane wɔ. Gilbert guan kɔɔ Zaire, na afei ɔkɔɔ Tanzania—ɛtɔ mmere bi a na ɔtetɛ wɔ kwae mu—na awiei koraa no ɔbaa Kenya. Bere a ɔkasafo no maa no akwaaba sɛ onua wɔ asafo no mu no, anuanom pii ani taataa nusu. Bere a Gilbert gyina nhyiamfo a wɔn dodow si 95 anim na ɔkasafo no bisaa no nsɛm abien no, ɔde Swahili kasa gyee so sɛ “Ndiyo!” ase ne “Yiw!” Na ɔne anuanom afoforo bi atu abura ketewaa bi de trapoo a ɛkata ne dan so wɔ atrae hɔ no asɛw mu. Nea ɔde kyerɛe sɛ wasi ne bo sɛ ɔbɛbɔ asu no, saa da no anɔpa no, na ɔno nkutoo de bokiti asesaw nsu ahyɛ abura no ma!\nAwia dwumadi no mu nsɛntitiriw no bi ne osuahu ahorow a ɛfa tebea soronko a Adansefo aguanfo no wom ho. Onua biako kaa ɔkwan bi a ɔfaa so ne ɔbarima bi a ɔregye n’ahome wɔ dua bi ase kasae.\n“So wubetumi abɛtra dua yi ase bere nyinaa a ɔhaw biara rento wo?”\nƆbarima no buae sɛ: “Yiw, nanso worentumi mmɛtra ha anadwo.”\nOnua no kenkanee Mika 4:3, 4 kyerɛɛ no sɛ: “Na wɔbɛtratra wɔn bobe ne wɔn borɔdɔma ase, na obi bi renyi wɔn hu.” Ɔkyerɛkyerɛɛ mu sɛ: “Enti wahu, wɔ Onyankopɔn wiase foforo no mu no, wubetumi atra baabiara bere nyinaa a wonsuro.” Ɔbarima no gyee nhoma a wɔde sua Bible no bi.\nNá onuawa bi a ofi Kakuma baa hɔ no abusuafo baasa bi a wɔbɛn no pɛɛ wui nkyɛe. Bere a ɔreka anuanom a wɔwɔ atrae hɔ ho asɛm no, ɔkae sɛ: “Ɛha tra yɛ den; nanso, wɔda so ara kura wɔn gyidi mu pintinn. Wɔte beae a anigye biara nni, nanso wɔde anigye resom Yehowa. Wɔne Onyankopɔn wɔ abusuabɔ a asomdwoe wom. Wɔahyɛ me nkuran sɛ metumi anya asomdwoe na masom Yehowa. Biribiara nni hɔ a ɛbɛhaw me!”\nAnkyɛ biara na nhyiam no baa awiei. Ɔkasafo a ɔmaa ɔkasa a etwa to no kyerɛe sɛ ananmusifo fi aman horow awotwe so na ɛbaa hɔ. Adansefo aguanfo no mu biako hui sɛ nhyiam yi da biakoyɛ ne ɔdɔ a ɛwɔ Yehowa Adansefo mu no adi wɔ wiase a emu apaapae yi mu. Wɔwɔ Kristofo onuadɔ ankasa.—Yohane 13:35.\n[Adaka/Mfonini wɔ kratafa 25]\nSUDAN MMARIMAA A WƆYERAE\nEfi bere a wofii amanko ase wɔ Sudan wɔ afe 1983 mu no, nnipa ɔpepem anum na wonni baabi te. Wɔn mu bi ne mmofra 26,000 a wɔne wɔn mmusua ntam tetewee no. Wɔn mu mpempem pii guan kɔɔ aguanfo atrae wɔ Ethiopia, faako a wɔtrae bɛyɛ mfe abiɛsa no. Esiane sɛ wɔhyɛɛ wɔn sɛ womfi hɔ nkɔ nti, wɔnantewee bɛyɛ afe biako san twaa kwan faa Sudan kɔɔ Kenya atifi fam, huu amane wɔ asraafo, akwanmukafo, nyarewa ahorow ne nkekaboa nsam. Na mmofra yi mu fã pɛ na wonyaa wɔn ti didii mu wɔ akwantu a ɛyɛ den yi mu, na awiei koraa no wɔn na wɔkyekyee Kakuma atrae no. Mmoakuw no too wɔn din sɛ Sudan mmarimaa a wɔyerae.\nMprempren Kakuma aguanfo atrae no abɛyɛ beae a aguanfo a wofi aman pii mu te sɛ Sudan, Somalia, Ethiopia, ne aman afoforo so te. Sɛ wodu atrae hɔ a, wɔma wɔn nneɛma bi a wɔde si dan ne nea wɔde bekuruw so. Mpɛn abien wɔ ɔsram biara mu no, wɔma aguanfo no mu biara esiam kilogram 6, asɛdua kilogram 1, anwa ne nkyene. Aguanfo no bi tɔn wɔn nnuan no bi de tɔ nneɛma ahorow bi a wohia.\nMmarimaa a wɔyerae yi mu binom asan ne wɔn mmusua akɔtra na ebinom nso kɔ aman foforo so. Nanso sɛnea Dwumadibea a Ɛhwɛ Aguanfo Atrae So kyerɛ no, “wɔn mu pii da so ara te Kakuma aguanfo atrae hɔ, beae a mfuturu ne nwansena pii wɔ, na wɔbrɛ wɔ aduan ho yɛ adwumaden de tua wɔn sukuu ho aka no.”\n[Asase mfonini wɔ kratafa 23]\nAtrae hɔ asetra yɛ den\nNsu ho yɛ na wɔ Kakuma atrae hɔ\nKenya Adansefo no tu kwan a ɛyɛ hu kɔ atifi fam kɔhyɛ wɔn nuanom nkuran\nƆsɛmpatrɛwfo bi a ɔrekyerɛ kasa ase ama hɔnom ɔkwampaefo titiriw bi\nAbura a wɔbɔ asu wom\n[Mfonini Fibea wɔ kratafa 23]\nNsu kyekyɛ ne Kakuma Atrae: Courtesy Refugees International\nShare Share Anidaso Ɛmfa Ho Abasamtu Nhyiam Bi a Wɔyɛe Wɔ Aguanfo Atrae\nw05 4/15 kr. 22-25\nSo Nimdeɛ a Ɛwɔ Hɔ no Boro Yɛn So?\nNimdeɛ a Yebenya Nnɛ Ne Daa\nAhiade Bi A Wodii Ho Dwuma Wɔ Macedonia\nFa Wo Ho To Yehowa Asɛm So\nMa Onyankopɔn Asɛm Nyɛ Wo Kwan So Hann\nAdwinnade Bi A Mfaso Wɔ So A Ɛboa Nkyerɛase\nSo Wo Gyidi Ka Wo Ma Woyɛ Nnwuma?\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 15, 2005\nShare Share ƆWƐN-ABAN—NEA ADESUA NSƐM WOM April 15, 2005\nƆWƐN-ABAN—NEA ADESUA NSƐM WOM April 15, 2005


Yohane 16 NA-TWI - Awerɛhow ne anigye wɔ yɛn anim - Bible Gateway\nYohane 15Yohane 17\nYohane 16 Nkwa Asem (NA-TWI)\n16 “Maka eyinom nyinaa akyerɛ mo na moatumi agyina hɔ pintinn. 2 Wɔbɛpam mo afi wɔn asɔredan mu. Na bere bi bɛba a obiara a obekum mo no besusuw sɛ, sɛ ɔyɛ saa a, na ɔresom Onyankopɔn. 3 Wɔde saa nneɛma yi bɛyɛ mo, efisɛ, wonnim Agya no na me nso wonnim me. 4 Nanso maka eyi akyerɛ mo sɛnea ɛbɛyɛ a, sɛ bere no du a, mobɛkae nea meka kyerɛɛ mo no. Mfitiase no, manka eyi ankyerɛ mo, efisɛ na meka mo ho.


“Nnipa a Wɔn Nyankopɔn Ne Yehowa” | Adesua\n“Anigye ne nnipa a wɔn Nyankopɔn ne Yehowa!”—DWOM 144:15.\nHWƐ SƐ WOBƐTUMI ABUA ANAA\nBere bɛn na Yehowa fii ase de ne din too nnipa bi so wɔ asase so?\nƆkwan bɛn so na na ɛsɛ sɛ Israelfo yɛ adansefo ma Yehowa?\nƐyɛɛ dɛn na Israel tew atua, na dɛn na Yehowa ka too hɔ?\n1. Adwene bɛn na ebinom wɔ wɔ Onyankopɔn som ho?\nƐNNƐ nnipa pii ka sɛ asɔre akɛse akɛse a agye din no nyɛɛ biribi titiriw biara mmoaa adesamma. Ebinom susu sɛ ɔsom a ɛte saa nkyerɛ asɔremma no Onyankopɔn ho nokwasɛm na mpo wɔyɛ abofonode. Eyi nti wɔsusu sɛ Onyankopɔn nnye wɔn ntom. Nanso ɛyɛ wɔn sɛ, sɛ obi yɛ nea ɛteɛ a, Onyankopɔn bɛgye no atom; ɔsom biara a ɔwom mfa ho. Eyi yɛ nokware anaa? Anaasɛ Onyankopɔn pɛ sɛ wɔn a wɔsom no no yɛ soronko wɔ atoro som ho? Ɛnde, momma yɛnhwɛ nea Bible ka fa Yehowa asomfo anokwafo a wɔtenaa ase tete no ho.\nONYANKOPƆN NE NE NKURƆFO YƐƐ APAM\n2. Henanom na wɔbɛyɛɛ Yehowa nkurɔfo? Dɛn na ɛhyɛɛ wɔn agyirae sɛ nnipa a Yehowa din da wɔn so? (Hwɛ mfonini a ɛwɔ adesua yi mfiase no.)\n2 Bɛyɛ mfe 4,000 ni na Yehowa nyaa nnipa bi wɔ asase so de ne din too wɔn so. Bible ka Abraham ho asɛm sɛ ‘wɔn a wɔwɔ gyidi nyinaa agya.’ Na n’abusua sõ efisɛ na ɔwɔ nkoa pii. (Romafo 4:11; Genesis 14:14) Bere a ɔwɔ Kanaan no, na nkurɔfo bu no sɛ “Onyankopɔn nipa titiriw.” (Genesis 21:22; 23:6) Yehowa ne Abraham ne n’asefo yɛɛ apam. (Genesis 17:1, 2, 19) Onyankopɔn ka kyerɛɛ Abraham sɛ: “Apam a me ne mo ayɛ a wo ne w’asefo nyinaa bedi so no ni: Mo mu ɔbarima biara ntwa twetia.” Ɔde kaa ho sɛ: “Muntwa twetia na ɛnyɛ apam a me ne mo ayɛ no ho sɛnkyerɛnne.” (Genesis 17:10, 11) Enti Abraham ne mmarima a wɔwɔ ne fie nyinaa twaa twetia. (Genesis 17:24-27) Twetiatwa na ɛhyɛɛ Abraham ne n’asefo agyirae sɛ nnipa a Yehowa din da wɔn so.\n3. Ɛyɛɛ dɛn na Abraham asefo trɛw bɛyɛɛ bebree?\n3 Ná Abraham banana Yakob anaa Israel wɔ mma mmarima 12. (Genesis 35:10, 22b-26) Akyiri yi ne mma no na na wɔda Israel mmusuakuw 12 no ano. (Asomafo Nnwuma 7:8) Yakob ba Yosef kɔpuee Egypt, na akyiri yi Farao maa no tumi kɛse. Bere bi ɔkɔm kɛse bi bae, na Yakob ne n’abusua buu wɔn kɛtɛ mu kɔɔ Egypt. Saa bere no na Yosef na ɔhwɛ aduan so wɔ hɔ. (Genesis 41:39-41; 42:6) Yakob asefo yɛɛ bebree; nokwasɛm ni na wɔyɛ “aman asafodɔm.”—Genesis 48:4; monkenkan Asomafo Nnwuma 7:17.\nYEHOWA GYEE NE NKURƆFO\n4. Mfiase no, na Egyptfo ne Yakob asefo ntam te sɛn?\n4 Yakob asefo tenaa Egypt fã baabi a ɛde Gosen bɛboro mfe 200. (Genesis 45:9, 10) Farao ankasa na ɔkae sɛ Israelfo mmɛtena Egypt, efisɛ na ɔnim Yosef na na obu no. (Genesis 47:1-6) Na Israelfo tete nkurow nketewa mu yɛn mmoa. Na Egyptfo kyi nguanhwɛfo, nanso Farao ankasa na aka sɛ wɔntena hɔ, ɛbɛyɛ dɛn na obi aka sɛ ɔmpene so? Enti bɛyɛ mfe 100 deɛ Egyptfo no ne Israelfo tenaa asomdwoe mu.—Genesis 46:31-34.\n5, 6. (a) Ɛyɛɛ dɛn na Onyankopɔn nkurɔfo tebea sesae wɔ Egypt? (b) Adɛn nti na wɔankum Mose? Dɛn na Yehowa yɛ maa ne nkurɔfo?\n5 Bere bi akyi no, tebea no sesae koraa. Bible ka sɛ: “Akyiri yi ɔhene foforo bedii ade wɔ Egypt a na onnim Yosef. Na ɔka kyerɛɛ ne manfo sɛ: ‘Hwɛ! Israelfo yi dɔɔso na wɔn ho yɛ den sen yɛn.’” Enti Egyptfo hyɛɛ Israelfo de wɔn yɛɛ nkoa. Wɔma wɔyɛɛ birikisi ne afumdwuma ne nkoadwuma biara bi. Nokwasɛm ni, wɔdii Israelfo no ani paa.—Exodus 1:8, 9, 13, 14.\n6 Farao foforo yi hyɛɛ mmara sɛ, sɛ Israelni bea wo na abofra no yɛ ɔbarima a, wɔnkum no. (Exodus 1:15, 16) Saa bere no, Israelni bea bi a wɔfrɛ no Yokebed woo Mose. Bere a abofra no dii abosome mmiɛnsa no, ne maame de no kɔsiee wura bi mu wɔ Nil Asubɔnten ho. Farao babea kɔhuu Mose, na ɔfaa no de no yɛɛ ne ba. Ewiee ase no, Mose bɛdii ne maame nsam, na ɔhwɛɛ no kɔsii sɛ ɔnyinii. Mose nyin bɛyɛɛ Yehowa somfo mapa. (Exodus 2:1-10; Hebrifo 11:23-25) Yehowa huu sɛ ne nkurɔfo rehu amane wɔ Egypt, enti ɔyɛe sɛ ɔbɛma Mose akɔgye wɔn. (Exodus 2:24, 25; 3:9, 10) Yehowa nam saa kwan yi so “gyee” Israelfo no.—Exodus 15:13; monkenkan Deuteronomium 15:15.\nONYANKOPƆN NKURƆFO BƐYƐƐ ƆMAN\n7, 8. Ɛyɛɛ dɛn na Yehowa nkurɔfo bɛyɛɛ ɔman kronkron?\n7 Ɛwom sɛ na Yehowa nnya nyɛɛ Israelfo no ɔman mmaa wɔn mmara ne asɔfo, nanso na wɔyɛ ne nkurɔfo ara. Ɛno nti na Yehowa ka kyerɛɛ Mose ne Aaron sɛ wɔnka nkyerɛ Farao sɛ: “Israel Nyankopɔn Yehowa se, ‘Ma me nkurɔfo nkɔhyɛ fã mma me wɔ sare so.’”—Exodus 5:1.\n8 Nanso na Farao mpɛ sɛ ɔma Israelfo no kɔ. Enti Yehowa de ɔhaw du baa Egyptfo so, na awiei koraa no ɔsɛe Farao ne n’asraafo wɔ Ɛpo Kɔkɔɔ no mu. Yehowa yɛɛ saa de gyee ne nkurɔfo. (Exodus 15:1-4) Ɛno akyi no, annu abosome mmiɛnsa mpo na Yehowa ne Israelfo yɛɛ apam wɔ Bepɔw Sinai ho. Ɔkae sɛ: “Sɛ mutie m’asɛm na mudi m’apam so a, ɛnde mɛtew mo afi aman nyinaa ho de mo ayɛ m’agyapade titiriw.” Ná Israelfo bɛyɛ “ɔman kronkron.”—Exodus 19:5, 6.\n9, 10. (a) Sɛnea Deuteronomium 4:5-8 kyerɛ no, ɔkwan bɛn so na Mmara no maa Israelfo yɛɛ soronko wɔ aman a aka ho? (b) Dɛn na na Israelfo no de bɛkyerɛ sɛ wɔyɛ ‘ɔman kronkron ma Yehowa’?\n9 Ɛfi tete nyinaa, na abusua panyin biara di n’abusua so. Bio, na ɔyɛ abusua no temmufo ne ne sɔfo. Bere a Israelfo wɔ Egypt a wɔnnya mmɛyɛɛ nkoa no, na saa dwuma no ara na abusua panyin biara di. (Genesis 8:20; 18:19; Hiob 1:4, 5) Nanso bere a Yehowa gyee Israelfo fii nkoasom mu no, ɔmaa wɔn mmara, na ɛma wɔyɛɛ soronko wɔ aman a aka nyinaa ho. (Monkenkan Deuteronomium 4:5-8; Dwom 147:19, 20) Mmara no ma wɔnyaa abusua pɔtee bi a wɔde asɔfodwuma bɛhyɛ wɔn nsa. Afei nso Mmara no kae sɛ “mpanyimfo” a wɔwɔ nimdeɛ ne nyansa bɛbu atɛn. (Deuteronomium 25:7, 8) Mmara no maa nkurɔfo no huu ɔkwan a wɔbɛfa so asom Yehowa na wɔabɔ wɔn bra.\nYehowa maa Israelfo mmara, na ɛma wɔyɛɛ soronko wɔ aman a aka nyinaa ho\n10 Aka kakraa bi ma Israelfo no ahyɛn Bɔhyɛ Asase no so no, Yehowa san tĩĩ mmara no mu. Mose ka kyerɛɛ wɔn sɛ: “Yehowa nso ama woaka nnɛ sɛ wobɛyɛ ne man, n’agyapade titiriw, sɛnea ɔhyɛɛ wo bɔ no, na woadi ne mmara nsɛm nyinaa so. Na ɔbɛma wo so asen aman a wabɔ nyinaa, na ɛde ayeyi abrɛ no, na ama ne din so, na ahyɛ no anuonyam. Na wobɛyɛ ɔman kronkron ama Yehowa wo Nyankopɔn.”—Deuteronomium 26:18, 19.\nNA AHƆHO BƐTUMI NE ONYANKOPƆN NKURƆFO ASOM\n11-13. (a) Henanom na wɔde wɔn ho bɔɔ Onyankopɔn nkurɔfo? (b) Sɛ ɔhɔho bi pɛ sɛ ɔsom Yehowa a, dɛn na na ɛsɛ sɛ ɔyɛ?\n11 Ɛwom, na Israelfo no yɛ ɔman a Yehowa apaw wɔn wɔ asase so, nanso ɔmaa ahɔho kwan ma wɔne ne nkurɔfo tenae. Yɛbɛyɛ nhwɛso a, bere a Onyankopɔn yii Israelfo fii Egypt no, Bible ka sɛ “firamanfiramanfo bebree” kaa wɔn ho kɔe; na Egyptfo bi mpo ka ho. (Exodus 12:38) Bere a Yehowa de ɔhaw a ɛto so nson baa Egypt no, na Farao nkoa bi suro Yehowa, na wɔtiee Mose asɛm. Enti yɛbɛtumi aka sɛ ebia na wɔka wɔn a wɔne Israelfo kɔe no ho.—Exodus 9:20.\nSɛ ɔhɔho bi pɛ sɛ ɔsom Yehowa a, na ɛsɛ sɛ ɔde ne ho bɔ nkurɔfo a Yehowa din da wɔn so no\n12 Bere a Israelfo no rebɛtwa Yordan Asubɔnten akɔ Kanaan no, Mose ka kyerɛɛ wɔn sɛ ɛsɛ sɛ wɔdɔ ahɔho a wɔka wɔn ho no. (Deuteronomium 10:17-19) Onyankopɔn ka kyerɛɛ ne nkurɔfo sɛ, sɛ ahɔho pene so sɛ wɔbɛdi ahyɛde te sɛ Mmara Nsɛm Du no so a, wɔnnye wɔn ne wɔn ntena. (Leviticus 24:22) Ahɔho no bi mpo som Yehowa. Ɛho nhwɛso ne Rut. Na ɔyɛ Moabni a ɔpɛ sɛ ɔsom Yehowa. Rut ka kyerɛɛ Israelni Naomi sɛ: “Wo man bɛyɛ me man, na wo Nyankopɔn ayɛ me Nyankopɔn.” (Rut 1:16) Na saa ahɔho yi asakra ne Israelfo no resom Yehowa, na wɔtwaa mmarima a wɔka wɔn ho no twetia. (Exodus 12:48, 49) Na Yehowa ani gye ho sɛ ɔbɛma ahɔho yi abɛka ne nkurɔfo a wɔapaw wɔn no ho.—Numeri 15:14, 15.\nNa Israelfo dɔ ahɔho a wɔafi wɔn man mu abɛsoɛ wɔn (Hwɛ nkyekyɛm 11-13)\n13 Mpae bi a Solomon bɔe nso ma yɛhu sɛ Yehowa gyee ahɔho toom wɔ Israel. Bere a Solomon rehyira asɔrefie no so no, ɔbɔɔ mpae sɛ: “Ɔhɔho a omfi wo man Israel mu mpo, sɛ wo din kɛse ne wo nsa a ɛyɛ den ne wo basa a woateɛ mu nti ofi akyirikyiri asase so ba, na ɔde n’ani kyerɛ ofie yi bɔ mpae a, ɛnde wo ara fi ɔsoro, wo tenabea hɔ tie na yɛ ɔhɔho no abisade a ɔde to w’anim nyinaa ma no, na ama asase so aman nyinaa ahu wo din na wɔasuro wo sɛnea wo man Israel suro wo no, na wɔahu sɛ wo din da ofie a masi yi so.” (2 Beresosɛm 6:32, 33) Yesu bere so mpo, sɛ ɔhɔho bi pɛ sɛ ɔsom Yehowa a, na ɛsɛ sɛ ɔde ne ho bɔ nkurɔfo a Yehowa din da wɔn so no.—Yohane 12:20; Asomafo Nnwuma 8:27.\nƆMAN A ƐBƐDI YEHOWA HO ADANSE\n14-16. (a) Ɔkwan bɛn so na na Israelfo no bɛyɛ ɔman a wɔbɛdi Yehowa ho adanse? (b) Dɛn na Yehowa pɛ sɛ ne nkurɔfo yɛ nnɛ?\n14 Na Israelfo no som Yehowa Nyankopɔn, nanso aman a aka no deɛ na wɔsom wɔn anyame. Enti na ɛhia sɛ wɔnya asɛmmisa bi ho mmuae: Hena ne nokware Nyankopɔn no? Yesaia bere so no, Yehowa kyerɛɛ nea ɛbɛyɛ na nnipa anya asɛmmisa yi ho mmuae. Ɔde wiase no tebea totoo asɛm a wɔredi wɔ asɛnnibea ho. Ɔkae sɛ, sɛ amanaman no anyame wɔ hɔ ampa a, ɛnde wɔn ankasa mfa adansefo mmɛgyina wɔn akyi. Nea ɔkae ni: “Wɔmfa wɔn adansefo mmra na wommu wɔn bem, anaasɛ ma wɔnte na wɔnka sɛ, ‘Ɛyɛ nokware!’”—Yesaia 43:9.\n15 Amanaman no anyame antumi amfa adanse biara amma sɛ wɔwɔ tumi. Ná wɔyɛ ahoni kɛkɛ a wɔntumi nkasa na wɔntumi nkeka wɔn ho; sɛ ɔkwabran ansoa wɔn a, wɔtim nea wɔtim. (Yesaia 46:5-7) Nanso Yehowa ka kyerɛɛ ne man Israel sɛ: “Mone m’adansefo, m’akoa a mapaw no, na ama moahu agye me adi, na moahu sɛ me ara mene no. Wɔnnwenee Onyankopɔn bi m’anim, na m’akyi nso, obi nni hɔ. Me ara mene Yehowa, na m’akyi no, ogyefo biara nni hɔ. . . . Enti mone m’adansefo, na mene Onyankopɔn.”—Yesaia 43:10-12.\n16 Sɛnea nkurɔfo di adanse wɔ asɛnnibea no, na ɛsɛ sɛ Yehowa nkurɔfo nso di adanse sɛ Yehowa ne nokware Nyankopɔn no. Yehowa kae sɛ wɔyɛ ‘ɔman a wanwene wɔn afa sɛ wɔnka n’ayeyi nkyerɛ.’ (Yesaia 43:21) Na wɔnim wɔn sɛ nkurɔfo a Yehowa din da wɔn so. Yehowa na na wagye Israelfo afi Egypt, enti na ɛsɛ sɛ wɔyɛ aso tie no na wɔgye tom sɛ ɔno ne Otumfoɔ Pumpuni na wɔhyɛ no anuonyam. Ɛnnɛ nso, Yehowa pɛ sɛ ne nkurɔfo yɛ saa ara. Ɛsɛ sɛ Onyankopɔn nkurɔfo ne odiyifo Mika yɛ adwene na wɔtumi ka sɛ: “Aman no mu biara bɛnantew ne nyame din mu, na yɛn de, yɛbɛnantew Yehowa yɛn Nyankopɔn din mu daa daa.”—Mika 4:5.\n17. Adɛn nti na na Yehowa bu Israel sɛ bobe a mfaso biara nni so?\n17 Awerɛhosɛm ne sɛ Israel anni Yehowa nokware. Wɔsuasuaa amanaman no na wɔsom ahoni a wɔde nnua ne abo ayɛ. Nokwasɛm ni, wɔyeyɛɛ afɔremuka pii maa atoro anyame. Bɛyɛ mfe 2,800 ni, odiyifo Hosea kae sɛ Israel te sɛ bobe a ɛnsow aba pa bio. Ɔde kaa ho sɛ: “Wɔn koma yɛ nyaatwom, enti wobebu wɔn fɔ.” (Hosea 10:1, 2) Bɛyɛ mfe 150 akyi, Yeremia nso de Israel atuatewfo no totoo bobe ho. Yehowa de n’asɛm hyɛɛ Yeremia ano, na ɔkaa atuatewfo no ho asɛm sɛ: “Miduaa wo sɛ bobe kɔkɔɔ a eye; ná ne nyinaa yɛ aba pa. Na ɛyɛɛ dɛn na woadan ananafo bobe bɔne ama me yi? Mo anyame a moayeyɛ afa no wɔ he? Sɛ wobetumi agye mo wɔ mo amanehunu bere mu a, momma wɔnsɔre.” Afei ɔtoaa so sɛ: “Me man de, wɔn werɛ afi me.”—Yeremia 2:21, 28, 32.\nWɔn a Onyankopɔn ne wɔn yɛɛ “apam foforo” no bɛyɛɛ ɔman foforo\n18, 19. (a) Dɛn na Yehowa kae a ɛkyerɛ sɛ ɔbɛpaw nnipa foforo wɔ asase so de ne din ato wɔn so? (b) Dɛn na yɛbɛsusu ho wɔ adesua a ɛdi hɔ no mu?\n18 Sɛ́ anka Israelfo bɛsom Yehowa na wɔasow aba pa no, wɔmaa ahonisom sɛee wɔn. Afei deɛ na wɔnyɛ Yehowa adansefo bio. Enti Yesu ka kyerɛɛ Yudafo akannifo nyaatwomfo no sɛ: “Wobegye Onyankopɔn ahenni afi mo nsam na wɔde ama ɔman a ɛbɛsow aba.” (Mateo 21:43) Ɔman foforo bɛn ho asɛm na na Yesu reka? Ɛyɛ ɔman a Yehowa ankasa bɛpaw emufo ne wɔn ayɛ “apam foforo.” Eyi ne honhom fam Israel. Yehowa kaa wɔn ho asɛm sɛ: “Mɛyɛ wɔn Nyankopɔn na wɔn nso ayɛ me man.”—Yeremia 31:31-33.\n19 Bere a Israel tew atua no, Yehowa paw honhom fam Israel de ne din too wɔn so wɔ asomafo no bere so. Ɛnnɛ nso ɛ, henanom na wɔyɛ ne nkurɔfo? Ɛbɛyɛ dɛn na wɔn a wɔpɛ sɛ wɔsom Onyankopɔn no ahu n’asomfo mapa? Yɛbɛhu eyi wɔ adesua a ɛdi hɔ no mu.\nApam: Nhyehyɛe a nnipa bi ayɛ anaa biribi a wɔagye atom sɛ wɔbɛdi ho dwuma. Yehowa ne Israel man no yɛɛ apam, na ɔde ne din too wɔn so. Bere a Israelfo no anni apam no so no, Onyankopɔn ne nnipa bi yɛɛ apam foforo\nƆhɔho: Obi a ɔfi ne kurom akɔsoɛ baabi foforo. Israelfo bere so no, nnipa pii fii wɔn man mu bɛsoɛɛ Israel


መክብብ 4 NASV – Ɔsɛnkafoɔ 4 ASCB | Biblica\nመክብብ 4 NASV – Ɔsɛnkafoɔ 4 ASCB\nNhyɛsoɔ, Adwumaden, Ankonam\n1Bio, mehwɛ mehunuu nhyɛsoɔ a ɛrekɔ so wɔ owia yi ase:\nMehunuu wɔn a wɔredi wɔn nya no nisuo\nna wɔnni ɔwerɛkyekyefoɔ biara;\ntumi no wɔ wɔn nhyɛsofoɔ no nsam\nna wɔnni ɔwerɛkyekyefoɔ biara.\n2Na mekaa sɛ: Awufoɔ a\nwɔawuwu dada no\nani gye sene ateasefoɔ;\n3Na deɛ ɔyɛ sene baanu yi\nne deɛ ɔnnya mmaeɛ,\ndeɛ ɔnnya nhunuu bɔne a\n4Na mehunuu sɛ adwumayɛ mu ɔbrɛ ne deɛ onipa tumi yɛ nyinaa nnyinasoɔ ne sɛ, nʼani bere ne yɔnko. Yei nso yɛ ahuhudeɛ, mmirika a wɔtu taa mframa.\n5Ɔkwasea bobɔ ne nsa gu ne ho\n6Nsa ma baako a asomdwoeɛ wɔ mu\nyɛ sene nsa ma mmienu a ɔbrɛ bata ho.\nƐte sɛ deɛ wotaa mframa.\n7Afei nso mehunuu biribi a ɛnka hwee wɔ owia yi ase:\nɔnni ɔbabarima anaa onuabarima.\nNʼadwumaden amma nʼawieeɛ da,\nƆbisaa ne ho sɛ, “Na hwan na merebrɛ ama no,\nna adɛn enti na mede anigyeɛ kame me kra?”\nYei nso yɛ ahuhudeɛ,\n9Baanu yɛ sene ɔbaakofoɔ,\nɛfiri sɛ wɔnya wɔn adwumayɛ so mfasoɔ a ɛsɔ ani:\nne yɔnko bɛtumi aboa no.\nɔnni ɔboafoɔ no yɛ mmɔbɔ.\n11Bio, sɛ baanu da bɔ mu a, wɔka wɔn ho hye.\nNa ɛbɛyɛ dɛn na ɔkɔntenkorɔ aka ne ho hye?\n12Ɔbaakofoɔ deɛ, wɔbɛtumi aka no ahyɛ\nHoma a wɔawɔ no mmɛsa no, wɔntumi ntete mu ntɛm.\nƐkankɔ Yɛ Adehunu\n13Ɔbabunu nyansafoɔ a ɔdi hia yɛ sene ɔhene akɔkoraa a ɔyɛ kwasea na ɔntie kɔkɔbɔ bio. 14Ebia na ɔbabunu no firi nneduafie na ɔbɛdii adeɛ anaasɛ wɔwoo no too ohia mu wɔ adehyeɛ abusua mu. 15Mehunuu sɛ wɔn a wɔtenaa ase na wɔnantee owia yi ase nyinaa dii ɔbabunu no akyi, deɛ ɔdii ɔhene no adeɛ no. 16Nnipa dɔm a wɔntumi nkane wɔn dii nʼakyi. Nanso nkyirimma no ani annye ne ho. Yei nso yɛ ahuhudeɛ, ɛte sɛ wotaa mframa.\nASCB : Ɔsɛnkafoɔ 4


Забур 119 CARS - Nnwom 119 AKCB\n151Awurade, wo de, wobɛn me,\nna wo mmara nsɛm nyinaa yɛ nokware.\n152Mmere bi a atwa mu no, misuaa wʼahyɛde\na wode tim hɔ sɛ ɛntena hɔ daa no.\nMmoa Ho Mpaebɔ\n153Hwɛ mʼamanehunu na gye me nkwa\nefisɛ me werɛ mfii wo mmara no.\n154Di mʼasɛm ma me na gye me;\nkyɛe me nkwa so sɛnea wo bɔhyɛ no te.\n155Nkwagye ne atirimɔdenfo ntam kwan ware,\nefisɛ wɔnhwehwɛ wo hyɛ nsɛm no.\n156Awurade, wʼayamhyehye yɛ kɛse;\nkyɛe me nkwa so sɛnea wo mmara no te.\n157Atamfo a wɔteetee me dɔɔso,\nnanso memman mfii wo nhyehyɛe ho.\n158Mehwɛ wɔn a wonni gyidi no a wɔn ho yɛ me nwini,\nefisɛ wonni wʼasɛm so.\n159Hwɛ sɛnea mʼani gye wo nkyerɛkyerɛ ho;\nAwurade, kyɛe me nkwa so sɛnea wʼadɔe te.\n160Wo nsɛm nyinaa yɛ nokware;\nna wo mmara a ɛteɛ no to rentwa da.\nNya Ahofama Ma Awurade Mmara\n161Sodifo taataa me kwa,\nnanso ɛyɛ wʼasɛm nko ara na misuro.\n162Mʼani gye wo bɔhyɛ ho\nte sɛ obi a wanya asade kɛse.\n164Mekamfo wo mpɛn ason da biara,\nwo mmara a ɛteɛ no nti.\n165Wɔn a wɔdɔ wo mmara no wɔ asomdwoe mmoroso,\nna biribiara rentumi mma wonhintiw.\n166Awurade, metwɛn wo nkwagye,\nna midi wo mmara nsɛm so.\n167Midi wʼahyɛde so\nna medɔ no yiye.\n168Midi wo nkyerɛkyerɛ ne wʼahyɛde so,\nna wunim mʼakwan nyinaa.\n169Awurade, ma me sufrɛ nnu wʼanim;\nma me ntease sɛnea wʼasɛm no te.\n170Ma me nkotosrɛ nnu wʼanim;\nna gye me sɛnea wo bɔhyɛ no te.\n171Ma nkamfo nhyɛ mʼanom ma;\nefisɛ wokyerɛkyerɛ me wo hyɛ nsɛm.\n172Ma me tɛkrɛma nto wʼasɛm ho dwom,\nefisɛ wo mmara nsɛm nyinaa yɛ trenee.\n173Ma wo nsa nyɛ krado mmɛboa me,\nefisɛ maso wo nkyerɛkyerɛ no mu.\n174Awurade, mʼani agyina wo nkwagye,\nna wo mmara yɛ mʼanigyede.\n175Ma mentena nkwa mu na matumi akamfo wo,\nna wo mmara nso awowaw me.\n176Mafom kwan sɛ oguan a wayera.\nHwehwɛ wo somfo,\nefisɛ me werɛ mfii wo mmara nsɛm no ɛ.


Bible Mu Nsɛm Nea Enti a Mose Guanee - Yehowa Adansefo Intanɛt Dwumadibea\nHWƐ Mose a ɔreguan afi Misraim. Wuhu mmarima a wodi n’akyi no? Wunim nea enti a wɔpɛ sɛ wokum Mose no? Ma yɛnhwɛ sɛ yebetumi ahu.\nMose nyinii wɔ Farao, Misraim hene, fie. Ɔbɛyɛɛ onyansafo ne onipa kɛse. Ná Mose nim sɛ ɔnyɛ Misrini, na mmom n’awofo ankasa yɛ Israelfo a wɔyɛ nkoa.\nDa koro, bere a wadi mfe 40 no, Mose yɛɛ n’adwene sɛ ɔbɛkɔ akɔhwɛ sɛnea ne nkurɔfo te. Ná sɛnea wɔreyɛ wɔn no yɛ awerɛhow. Ohuu Misrini a na ɔreboro Israelni. Mose hwɛe, na bere a ohui sɛ obiara nhwɛ wɔn no, ɔbɔɔ Misrini no, na Misrini no wui. Afei Mose de anhwea kataa no so.\nAde kyee no, Mose san kɔe sɛ ɔkɔhwɛ ne nkurɔfo bio. Osusuwii sɛ obetumi aboa wɔn na wɔanyɛ nkoa bio. Nanso Mose hui sɛ Israelfo baanu reko, enti ɔka kyerɛɛ nea n’asɛm nyɛ dɛ no sɛ: ‘Dɛn nti na woreboro wo nua?’\nƆbarima no kae sɛ: ‘Hena na ɔde wo sii yɛn so hene ne temmufo? Wubekum me sɛnea wukum Misrini no?’\nAfei ehu kaa Mose. Ohui sɛ nkurɔfo ahu ade a ɔde yɛɛ Misrini no. Farao mpo tee ho asɛm na ɔsomaa nnipa sɛ wonkokum Mose. Ɛno nti na na ɛsɛ sɛ Mose guan fi Misraim.\nBere a Mose fii Misraim no, ɔkɔɔ Midian asase so akyirikyiri. Ɛhɔ no ɔkɔtoo Yetro ne n’abusua, na ɔwaree ne mmabea no biako a wɔfrɛ no Sipora. Mose bɛyɛɛ oguanhwɛfo na ɔhwɛɛ Yetro nguan. Ɔtraa Midian asase so mfe 40. Na wadi mfe 80. Afei da koro, bere a ɔrehwɛ Yetro nguan no, anwonwade bi sii a ɛsakraa Mose asetra nyinaa. Yɛnhwɛ nea anwonwade yi yɛ.\nExodus 2:11-25; Asomafo Nnwuma 7:22-29.\nMose nyinii wɔ he, nanso dɛn na na onim wɔ n’awofo ho?\nBere a Mose dii mfe 40 no, dɛn na ɔyɛe?\nDɛn na Mose bisaa Israelni barima bi a na ɔreko, na mmuae bɛn na ɔbarima no de maa no?\nAdɛn nti na Mose guan fii Misraim?\nƐhe na Mose guan kɔe, na hena na ɔkɔtoo no wɔ hɔ?\nMose guan fii Misraim no, dɛn na ɔde mfe 40 a edi hɔ no yɛe?\nKenkan Exodus 2:11-25.\nƐwom sɛ wɔde mfe pii kyerɛkyerɛɛ Mose Misrifo nyansa de, nanso dɛn na Mose de kyerɛe sɛ odii nokware maa Yehowa ne ne nkurɔfo? (Ex. 2:11, 12; Heb. 11:24)\nKenkan Asomafo Nnwuma 7:22-29.\nAsuade bɛn na yenya fi Mose mmɔden a ɔbɔe sɛ nankasa begye Israel afi Misraim nkoasom mu no mu? (Aso. 7:23-25; 1 Pet. 5:6, 10)